Kerajaan Selangor turap jalan berlubang Mac ini, kos RM50 juta
Oleh MUHAMMAD NAJIEB AHMAD FUAD

9 Januari 2023, 8:03 pm
AMPANG JAYA – Kerajaan Negeri Selangor akan melaksanakan kerja-kerja penurapan jalan secara besar-besaran di negeri ini melibatkan peruntukan bernilai RM50 juta bermula Mac ini.
Pengerusi Jawatankuasa Tetap Infrastruktur dan Pertanian negeri Ir Izham Hashim berkata, projek berkenaan melibatkan jalan dibawah pentadbiran pihak berkuasa tempatan (PBT) negeri.
Sehubungan itu, katanya, bagi memberi keselesaan kepada pengguna kerajaan persekutuan diminta untuk memantau jalan di bawah kelolaan mereka.
“Jika melihat aduan, rakyat tidak kira sama ada jalan dibawah pentadbiran negeri mahupun persekutuan. Bagi mereka jika jalan di Selangor pasti bawah bidang kuasa negeri itu.
“Sedangkan kita tidak boleh guna bajet kerajaan negeri untuk menurap atau membaiki jalan persekutuan.
“Penyelenggaraan begitu longgar menyebabkan banyak aduan berhubung dengan jalan persekutuan, oleh itu perlu ada bajet khas untuk masalah ini,” katanya lalu di sini hari ini.

Terdahulu, kerajaan negeri Selangor mengumumkan sejumlah RM145 juta diperuntuk untuk meningkatkan sistem jaringan jalan raya tahun ini bagi memberi keselesaan kepada pengguna yang semakin bertambah.
Menteri Besar Selangor Datuk Seri Amirudin Shari berkata sebanyak RM40.98 juta diagih kepada JKR untuk melaksanakan pembinaan jalan baharu di beberapa lokasi.
Beliau menjelaskan kawasan terlibat seperti Kampung Sri Indah A ke Hospital Sungai Buloh, jalan sambungan Sungai Kelambu-Genting Sanyen dan Kampung Ulu Chuchuh ke Lapangan Terbang Antarabangsa Kuala Lumpur (KLIA). – KOSMO! ONLINE


Isteri, kekasih gelap cekik suami hingga mati
Oleh KOSMO!

9 Januari 2023, 8:00 pm
NEW DEHI – Polis India menahan seorang wanita dan teman lelakinya kerana terlibat dalam kes pembunuhan suami suspek, lapor laman berita Bangalore Mirror semalam.
Mangsa, Anjaneya, 35, dibunuh enam bulan lalu di sebuah kawasan kejiranan, Nandini Layout, di barat Bangalore.
Suspek yang dikenali sebagai Anita sebelum ini memberi kenyataan kepada polis bahawa suaminya sakit lalu meninggal dunia.
Bagaimanapun, enam bulan selepas insiden tersebut, anak-anaknya yang menyaksikan pembunuhan itu memberitahu nenek mereka mengenai perbuatan ibu mereka.
Menurut kanak-kanak berkenaan, bapa mereka, yang tidur selepas mabuk dicekik hingga mati oleh ibu mereka dan seorang lelaki.
Nenek kanak-kanak itu kemudian melaporkan perkara tersebut kepada polis yang seterusnya membawa kepada penahanan Anita dan kekasihnya, Rakesh. – Agensi


Shuk Sahar, Rossa Sera tunai umrah bersama
Oleh NUR EMIRA SAIZALI

9 Januari 2023, 6:15 pm
PETALING JAYA – Pelawak Shuk Sahar menuai perhatian ramai apabila berlepas ke Tanah Suci bagi menunaikan ibadah umrah dengan isterinya, Rossa Sera semalam.
Perkara tersebut sekali gus memberi bayangan hubungan mereka yang berantakan sebelum ini disebabkan kemelut rumah tangga sudah kembali pulih.
Shuk atau nama penuhnya, Mohammmad Shukri Mohamed Sahar bersyukur kerana diberi peluang kedua menunaikan umrah, namun pertama kali pergi ke sana bersama isterinya.
“Alhamdulillah saya diberi kesempatan kedua untuk menunaikan umrah untuk kali kedua.
“Umrah kali ini istimewa kerana saya ke sana dengan ditemani Rossa Serra. Doakan kami berpeluang mendapat umrah yang mabrur,” katanya dalam sebuah video.
Sementara itu, Rossa pula berharap agar ibadah umrahnya berjalan dengan lancar dan hubungan bersama Syuk kekal baik.

“Doakan kami berdua. Semoga mendapat umrah yang mabrur dan perbaiki diri.
“Rasa gementar tetapi sangat bahagia. Alhamdulillah,” katanya.
Sehingga hari ini, status rumah tangga mereka masih menjadi tanda tanya ramai selepas melalui kemelut rumah tangga sejak dua tahun lalu.
Sekitar November tahun lalu, Rossa Sera pernah mendedahkan sudah memfailkan cerai selepas pelawak itu didakwa curang.
Sekadar info, pasangan berkenaan mendirikan rumah tangga pada 2015 dan dikurniakan dua cahaya mata iaitu Nur Qurratu Ain, 6, dan NurAssyifatu Aimi, tiga tahun. – KOSMO! ONLINE


Aksi 2 lelaki lempar wang pada qariah cetus kemarahan
Oleh KOSMO!

9 Januari 2023, 5:59 pm
JAKARTA – Sebuah video tular di media sosial Indonesia mencetuskan kemarahan masyarakat Islam kerana memaparkan aksi dua lelaki melempar wang ke arah seorang wanita yang sedang membaca kitab suci al-Quran, lapor laman berita Suara.com.
Berdasarkan klip video tersebut, seorang qariah dilihat sedang mengalunkan bacaan ayat suci al-Quran di atas pentas dalam satu majlis.
Seorang lelaki memakai kopiah, berkemeja gelap dan berkain pelekat naik ke atas pentas lalu melempar beberapa keping wang kertas ke arah kepala qariah yang dikenali sebagai Nadia Hawasy itu.
Tindakannya diikuti oleh seorang lagi lelaki yang turut menyisipkan wang kertas pada tudung Nadia.
Meskipun jelas kelihatan tidak selesa dengan tindakan tersebut, Nadia meneruskan bacaannya dengan tenang sehingga habis.
Menurut Nadia, dia diundang ke majlis tersebut untuk mengalunkan bacaan al-Quran, namun mengakui berasa marah dan kesal dengan tindakan kedua-dua lelaki berkenaan.

“Ketika saya disawer (dihujani dengan wang), saya masih belum selesai mengaji. Mustahil untuk saya menegur mereka atau menghentikan pembacaan dan turun dari pentas kerana ia termasuk dalam adab membaca al-Quran.
“Namun, saya amat marah dan kesal atas perbuatan itu,” ujarnya.
Insiden itu turut mendapat perhatian Majlis Ulama Indonesia (MUI) yang menyifatkan perbuatan dua lelaki tersebut sebagai biadab.
“Tindakan tersebut adalah haram dan melanggar norma-norma. Hentikan majlis dan tindakan seperti itu,” kata Pengerusi MUI, Cholil Nafis. – Agensi


Kenderaan halang ambulans di lorong kecemasan dikecam
Oleh KOSMO!

9 Januari 2023, 6:28 pm
PETALING JAYA – Beberapa kenderaan yang menggunakan lorong kecemasan di lebuh raya sehingga menghalang laluan sebuah ambulans mengundang pelbagai reaksi di media sosial.
Menerusi satu klip video yang dimuat naik oleh Ridzuan Yusof di Facebook, memaparkan lorong kecemasan lebuh raya berkenaan telah dipenuhi kenderaan.
Sehubungan itu, kelihatan sebuah ambulans terpaksa menunggu beberapa minit sebelum dapat meneruskan perjalanan.
Bagaimanapun, lokasi lebuh raya itu tidak dapat dipastikan.
Justeru, tinjauan di ruangan komen pula mendapati rata-rata orang ramai meluahkan perasaan kecewa terhadap segelintir pemandu yang tidak prihatin.
“Minta Anthony Loke buat undang-undang baru, batalkan lesen pemandu tersebut. Setakat saman dorang tak kisah,” ujar Mohd. Fauzan.

“Semoga nanti yang biasa ikut lorong kecemasan ini, dia rasa balik apa yang pesakit (dalam ambulans) tu rasa. Setiap saat adalah berharga,” kata Rahieme.
“Kenderaan yang ‘tibai’ lorong kecemasan semuanya jenis penting diri sendiri,” seloroh kanda. – KOSMO! ONLINE


Reezal Merican, Nurul Izzah bincang kerjasama di Pulau Pinang
Oleh KOSMO!

9 Januari 2023, 5:58 pm
PETALING JAYA – Ahli Majlis Kerja Tertinggi (MKT) UMNO, Datuk Seri Reezal Merican Naina Merican bertemu Naib Presiden Parti Keadilan Rakyat (PKR), Nurul Izzah Anwar tengah hari tadi.
Beliau yang juga bekas Menteri Perumahan dan Kerajaan Tempatan dalam satu hantaran di media sosial memaklumkan kedua-dua mereka akan bekerjasama demi manfaat rakyat Pulau Pinang.
“Alhamdulillah. Saya berbesar hati dapat bertukar-tukar pandangan bersama Puan Nurul Izzah Anwar semasa pertemuan kami tengah hari tadi.
“Banyak juga yang sempat kami bincangkan dan tertumpu kepada usaha dalam memastikan segala program dan inisiatif pembangunan di Pulau Pinang dapat diteruskan sebagaimana yang telah dirancang sewaktu saya masih dalam kerajaan,” katanya hari ini.
Reezal Merican berkata, walaupun beliau dan Nurul Izzah masing-masing tewas di kerusi Parlimen ditandingi pada Pilihan Raya Umum ke-15 (PRU15), namun itu bukan titik noktah kepada khidmat bakti mereka kepada rakyat.
Beliau pada PRU15 bertanding mewakili Barisan Nasional (BN) di kerusi Parlimen Kepala Batas, manakala Nurul Izzah mewakili Pakatan Harapan (PH) di kerusi Parlimen Permatang Pauh.

Kedua-dua mereka bagaimanapun tewas kepada calon Perikatan Nasional (PN) – KOSMO! ONLINE


Anwar jumpa pimpinan Sabah malam ini
Oleh Abdul Rahman Razali

9 Januari 2023, 6:52 pm
Anwar jumpa pimpinan Sabah malam ini | 15 MINIT MMTV 9 JANUARI 2023.


Venna Melinda buat aduan suaminya lakukan kekerasan domestik
Oleh KOSMO!

9 Januari 2023, 7:30 pm
JAKARTA – Isteri kepada seorang aktor terkenal membuat aduan polis bahawa suaminya  melakukan kekerasan terhadap dirinya sehingga dia berlumuran darah, lapor portal berita Suara.com hari ini.
Seorang pegawai polis di Jawa Timur, Totok Suharyanto menyatakan ketika membuat laporan, isteri tersebut iaitu aktres Venna Melinda juga membawa barang bukti iaitu sehelai kain handuk dan pakaian yang berlumuran darah.
Belum ada keterangan lebih berkaitan dakwaan kekerasan domestik yang didakwa dilakukan oleh suaminya, Ferry Irawan,  manakala pihak polis masih melakukan siasatan.
Kejadian itu didakwa dilakukan di sebuah hotel di Kediri.
Bagaimanapun, terdapat  seorang netizen  yang mengaku sebagai saksi dalam kes tersebut kerana dia juga berada di sebelah bilik Venna, mendengar teriakan dari ibu tiga orang anak itu.
Sementara  itu, Ferry Irawan dikhabarkan juga sudah diminta memberikan keterangan berhubung dengan kes tersebut. – Agensi


Dua penyeludup lari tinggal 2.1 tan mercun, bunga api
Oleh ROHANA ISMAIL

9 Januari 2023, 7:20 pm
RANTAU PANJANG – Jabatan Kastam Diraja Malaysia (JKDM) Kelantan merampas pelbagai jenis mercun dan bunga api seberat 2.1 tan yang dipercayai seludup dari negara jiran untuk sambutan Tahun Baharu Cina dalam serbuan di Kampung Padang Pak Amat Pasir Puteh dekat sini semalam.
Pengarahnya, Wan Jamal Abdul Salam Wan Long berkata, rampasan mercun dan bunga api bernilai lebih RM35,600 termasuk cukai itu dijalankan selepas pihaknya menahan sebuah lori dan sebuah trak pikap pada pukul 9.50 malam.
Katanya, bagaimanapun, kedua-dua suspek yang terlibat berjaya melarikan diri dengan meninggalkan kenderaan tersebut sejurus menyedari kehadiran anggota penguat kuasa dan kini dalam buruan.
“Kumpulan penyeludup memunggah barangan tersebut dalam skala kecil dari kawasan sempadan Malaysia-Thailand di Sungai Golok, Rantau Panjang menggunakan kenderaan itu sebelum dibawa ke kawasan tanah lapang di Kampung Padang Pak Amat, Pasir Puteh,” katanya pada sidang akhbar di Pejabat JKDM Rantau Panjang di sini hari ini.
Wan Jamal Abdul Salam memberitahu, pihaknya tidak menolak kemungkinan mercun dan bunga api itu dipercayai untuk pasaran sekitar Lembah Klang dan kes disiasat mengikut Seksyen 135(1)(e) Akta Kastam 1967. – KOSMO! ONLINE


Sebanyak 10 tempat terkenal kerana kecantikan wanita di Indonesia
Oleh KOSMO!

9 Januari 2023, 7:03 pm
JAKARTA – Terdapat 10 tempat di Indonesia yang terkenal kerana memiliki wanita-wanita yang cantik di negara itu, lapor portal berita JatimNetwork semalam.
Tempat-tempat itu ialah Aceh, Manado, Kalimantan, Bali, Medan, Yogyakarta, Ambon, Solo di Jawa Tengah, Jakarta dan Padang di Sumatera.
Menurut portal berita tersebut, tempat-tempat itu mempunyai wanita cantik dengan ciri tersendiri seperti kulit cerah, sawo matang dan bertubuh ramping.
Bandar Manado atau kota Laut Bunaken mempunyai wanita yang mempunyai kulit cerah seperti penduduk Filipina,  manakala ramai artis serta model cantik berasal dari bandar di Sulawesi Utara itu.
Kalimantan mempunyai etnik Dayak iaitu salah satu suku penduduk yang terkenal di luar Pulau Jawa dengan wanita bertubuh langsing, kulit cerah serta senyuman manis.
Aceh yang mendapat jolokan sebagai Serambi Mekah memiliki ramai wanita cantik dengan wajah khas perpaduan antara Melayu, India dan Arab serta mempunyai kulit cerah.

Padang mempunyai penduduk Minang dan terkenal sejak dulu lagi sebagai salah satu suku yang menghasilkan keturunan yang cantik dan terkenal sebagai pekerja keras berkat warisan darah pedagang. – Agensi


Kanak-kanak Orang Asli maut dipijak gajah
Oleh ABDUL RASHID ABDUL RAHMAN

9 Januari 2023, 7:27 pm
LIPIS – Kejadian maut akibat dipijak gajah berulang lagi di negeri ini apabila seorang kanak-kanak berusia 12 tahun maut akibat dipijak haiwan liar berkenaan di Pos Sinderut di sini hari ini.
Kejadian tengah hari itu mengulangi kejadian seorang wanita Orang Asli yang maut akibat dipijak gajah di Kampung Simoi Baru, Pos Betau pada 7 Disember tahun lalu.
Sementara itu Ketua Polis Daerah Lipis, Superintendan Azli Mohd. Noor berkata, mengesahkan kejadian dan maklumat lanjut mengenai kejadian akan diberikan kemudian. – KOSMO! ONLINE


GRS, UMNO, PH tak bincang hal politik – Masidi
Oleh IVAN AMIRUL

9 Januari 2023, 7:03 pm
KOTA KINABALU – Pertemuan wakil rakyat Gabungan Rakyat Sabah (GRS), UMNO dan Pakatan Harapan (PH) di kediaman rasmi Ketua Menteri, Seri Gaya, hari ini, tiada kaitan dengan kemelut politik sedang melanda Sabah ketika ini.
Setiausaha Agung Gabungan Rakyat Sabah (GRS), Datuk Seri Masidi Manjun berkata, perjumpaan berkenaan adalah bagi membincangkan persediaan Sidang Khas Dewan Undangan Negeri (DUN) Sabah yang dijangka berlangsung esok.
“Kita berharap semua wakil rakyat bersikap matang. Datang ke DUN untuk menunaikan tanggungjawab sebagai pemimpin bagi meluluskan dua RUU yang akan dibentangkan esok.
“RUU berkenaan penting berkaitan autonomi Sabah untuk mengurus sendiri hal ehwal gas yang sebelum ini di bawah Suruhanjaya Tenaga (ST) persekutuan dan PETRONAS. Perkara ini hasil rundingan kerajaan negeri berkaitan Perjanjian Malaysia 1963 (MA63),” katanya hari ini.
Terdahulu, seramai 44 Ahli Dewan Undangan Negeri (ADUN) yang menyokong Ketua Menteri Sabah, Datuk Seri Hajiji Noor berkumpul di Sri Gaya, petang ini, bagi membincangkan persediaan Persidangan Khas DUN yang diadakan esok.
Semua ADUN terbabit terdiri daripada 29 mewakili Gabungan Rakyat Sabah (GRS), diikuti tujuh Adun Pakatan Harapan (PH) Sabah, UMNO (lima) dan masing-masing seorang Adun Parti Harapan Rakyat Sabah (PHRS), Pas dan Bebas. – KOSMO! ONLINE


‘Biarpun bukan jenama mewah, ini beg tangan hadiah ayah’
Oleh FLORINA DERIS

9 Januari 2023, 5:45 pm
PETALING JAYA – Keterujaan seorang remaja perempuan menerima hadiah seutas beg tangan Charles & Keith daripada bapanya yang dianggap sebagai jenama mewah bertukar menjadi kesedihan apabila dikecam segelintir netizen.
Ramai netizen mendakwa beg tangan tersebut bukanlah jenama mewah seperti dikatakan remaja berkenaan.
Bagaimanapun, remaja wanita itu, Zoe dalam rakaman video di TikTok berkata, duit adalah topik yang membuatkannya tidak selesa untuk membicarakannya kerana dia membesar dalam serba kekurangan.
“Kami tidak mampu membeli benda baharu, meski hanya sebuku roti. Setiap kali kami lalu di hadapan kedai, orang tua saya akan berkata, ‘lain kali’. Tetapi kami tidak pernah kembali ke kedai itu lagi.
“Bagi anda, beg bernilai AS$80 (RM350) mungkin bukan sebuah beg mewah, tetapi bagi saya dan keluarga, ia sungguh bermakna dan saya sangat bersyukur.
“Ayah saya mampu membelikan untuk saya kerana tahu dia bekerja sungguh keras demi mendapatkan bag tersebut,” jelasnya menerusi satu hantaran video.

Di ruangan komen, sebahagian besar netizen memberi sokongan serta kata-kata semangat buat remaja perempuan berkenaan.
“Walau semangkuk nasi pun menjadi benda berharga buat sesetengah orang,” komen pengguna Twitter, @matcha_cihh.
“Tidak kisah sama ada berjenama mewah atau tidak. Tidak ada Chanel atau Hermes yang mampu menggantikan kasih sayang ayah kamu,” kata @stefenmah.
Hantaran video tular itu telah meraih 208,000 tanda suka dan 2,500,000 jumlah tontonan setakat ini. – KOSMO! ONLINE


36,000 permohonan jadi warganegara sedang diproses – Saifuddin
Oleh MOHD. HUSNI MOHD. NOOR

9 Januari 2023, 5:04 pm
PUTRAJAYA – Jabatan Pendaftaran Negara (JPN) menerima sebanyak 54,000 permohonan bagi mendapatkan taraf kewarganegaraan Malaysia bagi tempoh 2017 hingga 2022.
Menteri Dalam Negeri, Datuk Seri Saifuddin Nasution Ismail berkata, daripada jumlah itu, 7,000 permohonan sudah diluluskan manakala, 36,000 lagi sedang diproses.
Beliau berkata, baki 11,000 lagi permohonan terpaksa ditolak dan dibatalkan atas pelbagai sebab.
“Terdapat beberapa kategori permohonan termasuk di bawah Perkara 15A (Kanak-kanak di bawah umur 21 tahun dalam keadaan khas), Perkara 16 (Orang yang dilahirkan di Persekutuan sebelum Hari Merdeka) dan Perkara 19/1 (Naturalisasi),”katanya pada sidang akhbar selepas menyampaikan Surat Keputusan Permohonan Kewarganegaraan di sini, hari ini.
Terdahulu, Saifuddin menyampaikan surat keputusan permohonan kewarganegaraan kepada 28 penerima di Ibu Pejabat JPN, di sini hari ini.
Katanya, pihaknya akan berusaha sebaik mungkin meneliti kesemua permohonan itu dan akan diberikan keutamaan sewajarnya, namun tidak sesekali berkompromi dalam aspek keselamatan.

“Ia adalah proses yang berterusan dan kami akan memastikan ia dilakukan berdasarkan peruntukan undang-undang sama ada perlu merujuk Perlembagaan atau peraturan sedia ada.
“Sejak mengemudi kementerian ini, saya bertekad untuk memudah cara proses permohonan kewarganegaraan termasuk mempercepatkan prosesnya,” katanya. – KOSMO! ONLINE


Terkena tempias Syamsul-Sarah, Abby kesal kisah lampau diungkit
Oleh HANISAH SELAMAT

9 Januari 2023, 5:32 pm
PETALING JAYA – Pelakon Abby Abadi terkilan sejarah silam perkahwinan lalu menjadi bahan ungkitan netizen setiap kali berita membabitkan kecurangan artis hangat diperkatakan.
Katanya, tindakan tidak sensitif segelintir pihak berkongsi maklumat salah secara tidak langsung mencetuskan fitnah baharu terhadapnya dan bekas suami, Norman Hakim.
“Oh Malaysiaku. Bila ada isu rumah tangga dalam kalangan artis, ada yang curang, saya mesti terkait. Buat video seronok-seronok pun macam-macam orang kata.
“Saya okey saja kalau cakap yang indah-indah. Ini memandai-mandai kata itu ini, siap bagi contoh kisah saya.
“Lepas itu sambung fitnah kepada saya dulu, macam saya pula yang bersalah,” katanya menerusi perkongsian video dalam TikTok.
Ibu kepada enam anak itu membuat perkongsian tersebut selepas namanya terkena tempias kontroversi rumah tangga pengarah, Syamsul Yusof dan Puteri Sarah Liyana.

Pemilik nama sebenar Arbaiyah Abdul Manan, 45, itu turut berharap tiada sesiapa memandai-mandai bercerita mengenai insiden lalu hingga memutarbelitkan fakta.
Menurutnya, dia tidak pernah menyerang mana-mana pihak seperti didakwa kerana pada ketika itu dia tidak tahu siapa yang menjadi orang ketiga dalam rumah tangganya.
“Kepada yang kata saya serang bekas suami di lokasi penggambaran, saya mencari saja sebab lama tak jumpa dan nakkan penjelasan. Tak ada bawa senjata apa pun.
“Bila jumpa orang kata saya marah, menangis, sudah tu? Takkan saya nak seronok-seronok kalau ex (bekas suami) tak balik dan sampai dah nak bercerai bagai?
“Aduh kakak-kakak, mak cik dan abang bawang, tolonglah jangan lebih tahu. Saya yang melaluinya, jadi jawapan dan segalanya semua dengan saya,” katanya.
Abby juga mengakui banyak rahsia silam yang hakikatnya disimpan sendiri tanpa pernah dikongsikan dengan sesiapa, termasuk ibunya.
“Apa yang saya boleh cakap saya tak bercerita banyak benda. Terlalu banyak! Simpan lama. Hanya saya dan Allah yang tahu. Keluarga pun tak tahu termasuk arwah mak dan ayah,” katanya.
Untuk rekod Abby mendirikan rumah tangga dengan Norman pada 2002 , namun memilih bercerai pada 2009.
Mereka dikurniakan tiga cahaya mata iaitu Mohamed Danish Hakim, Marissa Dania Hakim dan Danisha Hakim.
Abby kemudian bertemu jodoh dengan Muhammad Faizal Zakaria pada Ogos 2015, manakala bekas suaminya pula mengahwini pelakon Memey Suhaiza pada September 2011 dan dikurniakan tiga anak.
Kini kedua-dua keluarga Abby dan Norman yang menikmati hidup harmoni sehingga bercuti bersama-sama menjadi contoh kepada pasangan bercerai lain mengukuhkan ukhwah. – KOSMO! ONLINE


Shafie ulangi pendirian Hajiji perlu ikut Perlembagaan tentukan kedudukan Ketua Menteri
Oleh IVAN AMIRUL

9 Januari 2023, 4:36 pm
PENAMPANG – Presiden Parti Warisan, Datuk Seri Mohd. Shafie Apdal mengulangi pendiriannya bahawa Pengerusi Gabungan Rakyat Sabah (GRS), Datuk Seri Hajiji Noor harus mengikut Perlembagaan dalam menentukan kedudukannya sebagai Ketua Menteri Sabah.
“Sepatutnya jika diikutkan Perlembagaan, parti yang mendapat majoriti masa pilihan raya adalah Warisan.
“Kita ada 32 kerusi yang mana Warisan sendiri mempunyai 29 kerusi bertanding.
“Bagaimanapun, jumlah itu semakin berkurang kepada 19,” katanya ketika ditemui media selepas menerima kunjungan hormat dari Duta Besar Jepun ke Malaysia, Takahashi Katsuhiko di kediamannya, hari ini.
Dalam pada itu, diminta mengulas mengenai dakwaan Hajiji yang menyatakan mempunyai sebanyak 44 sokongan ahli dewan undangan negeri (ADUN) Sabah, Mohd Shafie yang juga Ahli Parlimen Semporna menyatakan bilangan sokongan bukanlah persoalan utama untuk menentukan kedudukannya.
“Nombor ini bukan persoalan. Sekiranya dia (Hajiji) mengatakan mempunyai nombor, kita juga ada nombor.

“Tidak payah cerita pasal nombor kerana bilangan yang dia dapat adalah nombor orang Warisan,” katanya. – KOSMO! ONLINE


Pengguna terkejut dikenakan caj pengendalian telur
Oleh MOHD. RAFIE AZIMI

9 Januari 2023, 4:52 pm
JITRA – Tindakan sebuah kedai runcit di Sungai Korok, Mukim Naga, di sini, mengenakan caj pengendalian sebanyak RM3 bagi setiap papan telur tular di media sosial hari ini, sehingga mendapat perhatian Persatuan Pengguna Kedah (Cake).
Menurut Presidennya, Mohamad Yusrizal Yusoff, tindakan itu adalah sesuatu yang tidak masuk akal.
“Kami akan membawa isu ini kepada Kementerian Perdagangan Dalam Negeri dan Kos Sara Hidup (KPDN) agar tindakan segera dapat diambil bagi menjadi pengajaran kepada peniaga-peniaga lain.
“Jangan sama sekali beri peluang kepada yang mengambil kesempatan seperti ini. Kami sendiri kini cukup aktif membuat laporan dan amat berharap agar pengguna dapat mengambil tindakan sama,” katanya ketika dihubungi di sini, hari ini.
Semalam seorang pengguna memuat naik resit pembelian di Facebook yang memaparkan tindakan peniaga tersebut mengenakan caj pengendalian telur berjumlah RM6 untuk dua papan telur gred D dibelinya.
Perkara itu menarik perhatian banyak pihak yang menyifatkan perbuatan tersebut sebagai melampau dan tidak sepatutnya berlaku.

Mengulas lanjut Mohamad Yusrizal berkata, orang ramai diharap dapat bersatu hati memanfaatkan kuasa pengguna dalam berdepan situasi sedemikian. – KOSMO! ONLINE


Perpaduan antara kaum bertambah baik
Oleh SYED AZLAN SAYED HIZAR

9 Januari 2023, 5:00 pm
KANGAR – Hubungan dan perpaduan antara kaum di negara ini bertambah baik berdasarkan dapatan Kajian Indeks Perpaduan Nasional (IPNas) 2.0 yang dijalankan tahun lalu.
Menteri Perpaduan Negara, Datuk Aaron Ago Dagang berkata, IPNas 2.0 telah dilaksanakan secara bersama dengan Institut Kajian Etnik (Kita), Universiti Kebangsaan Malaysia (UKM) bagi melihat kedudukan tahap perpaduan terkini.
Katanya, pelaksanaan Kajian IPNas juga selaras dengan Dasar Perpaduan Negara (DPN) dan Bidang Keutamaan Rancangan Malaysia Ke-12 (RMK-12) bagi memperkukuhkan perpaduan untuk negara makmur.
“Kajian IPNas 2.0 menunjukkan pencapaian pada nilai 0.629  yang membawa maksud kesepaduan nasional negara berada pada tahap sederhana dan terkawal.
“Kajian itu dijalankan di seluruh Malaysia melibatkan tiga kategori responden iaitu individu, keluarga dan komuniti dengan saiz sampel sebanyak 28,613 orang,” katanya selepas majlis  amanat Menteri Perpaduan Negara bersama jabatan dan agensi kementerian negeri Kedah dan Perlis di Dewan 2020 di sini, hari ini.
Katanya, kajian IPNas 2.0 dilaksanakan melalui kaedah pengedaran borang soal selidik secara dalam talian menggunakan soal selidik SurveyMonkey merangkumi pelbagai elemen.

“Tahap kesepaduan sosial pada tahun 2022 menunjukkan peningkatan sebanyak 0.062 (6.2 peratus) daripada nilai indeks 0.567 yang dicapai pada tahun 2018,” jelasnya. – KOSMO! ONLINE


NGO Gerakan Keadilan Untuk Najib serah memorandum kepada PM
Oleh KAMARIAH KHALIDI

9 Januari 2023, 5:19 pm
PUTRAJAYA – Sebuah pertubuhan bukan kerajaan (NGO) dikenali sebagai Gabungan Gerakan Keadilan Untuk Datuk Seri Najib Razak hari ini tampil menyerahkan memorandum kepada Perdana Menteri, Datuk Seri Anwar Ibrahim.
Wakil jurucakap, Datuk Lokman Noor Adam ketika membacakan memorandum itu berkata,F
Menurutnya, gabungan itu percaya bahawa hakim Mahkamah Rayuan, Datuk Mohd. Nazlan Mohd. Ghazali mempunyai ‘konflik yang berkepentingan’ dan tidak sepatutnya menjadi hakim yang mengendalikan kes SRC International membabitkan Najib.
“Satu tindakan drastik dan pantas harus diambil oleh kerajaan bagi memastikan Najib diberikan ruang untuk dibebaskan dan kes SRC ini dibicarakan semula dengan adil tanpa ada sebarang kepincangan dan keraguan,” katanya ketika ditemui di pekarangan Pejabat Perdana Menteri di sini, hari ini.
Terdahulu, memorandum sebanyak lima muka surat itu diserahkan kepada Setiausaha Politik Perdana Menteri, Chan Ming Kai.
Sementara itu, seorang lagi wakil jurucakap, Datuk Hamidah Osman berkata, penyerahan memorandum itu berkemungkinan yang terakhir daripada gabungan berkenaan memandangkan mereka sudah menyerahkan ia kepada beberapa pihak sebelum ini termasuk Peguam Negara, Parlimen serta Suruhanjaya Hak Asasi Manusia Malaysia.

Dalam masa sama, Hamidah turut berharap Menteri Undang-Undang dan Reformasi Institusi, Datuk Seri Azalina Othman Said dapat memberi komen atau mengeluarkan satu kenyataan rasmi susulan penyerahan memorandum yang telah dibuat pada 19 Disember lalu.
Pada 19 Disember lalu, gabungan berkenaan menyerahkan satu memorandum kepada Pegawai Tugas-Tugas Khas Menteri Undang-Undang dan Reformasi Institusi, Gan Wen Shen di pekarangan bangunan Parlimen bagi semakan dan nyahklasifikasi laporan siasatan Suruhanjaya Pencegahan Rasuah Malaysia terhadap Mohd. Nazlan. – KOSMO! ONLINE


Penunggang motosikal lari lintang-pukang dikejar polis
Oleh FLORINA DERIS

9 Januari 2023, 4:44 pm
PETALING JAYA – Gelagat seorang penunggang motosikal menarik perhatian ramai apabila lelaki itu berlari ke hulu hilir selepas dikejar anggota polis trafik.
Berdasarkan video dimuat naik @aemieruls_ di media sosial, lelaki terbabit kelihatan begitu panik dan takut sehingga dia hampir manhu terjun dari atas sebuah lebuh raya.
“Boleh pula dia bermain kejar-kejar dengan polis,” katanya menerusi ruangan kapsyen.
Meninjau ruangan komen, rata-rata netizen ‘terhibur’ dengan gelagat individu yang kalut melarikan diri itu.
“Sejurus memandang ke bawah, secara tidak langsung terbatal niat hendak terjun,” ciap seorang pengguna, @thefarahwany.
“Sesuai dengan lagu TikTok yang tular, ‘semakin ku kejar, semakin kau jauh’,” seloroh @matchaxjaehyun pula.

Hantaran video berdurasi 22 saat itu telah meraih sebanyak 16,600 jumlah tontonan setakat ini. – KOSMO! ONLINE


25,000 pelajar miskin Terengganu terima bantuan makanan Maidam
Oleh MOHD AZLI ADLAN

9 Januari 2023, 5:25 pm
KUALA TERENGGANU – Majlis Agama Islam dan Adat Melayu Terengganu (Maidam) memperuntukkan RM1 juta untuk program makanan tambahan kepada pelajar sekolah menengah miskin di seluruh negeri ini.
Ketua Pegawai Eksekutif Maidam, Prof. Madya Dr. Ahmad Azrin Adnan berkata, program ‘Dapo Maidam @ School’ itu bakal memberi manfaat kepada 25,000 pelajar sekolah menengah di seluruh Terengganu.
“Berbanding murid sekolah rendah yang menerima bantuan Rancangan Makanan Tambahan (RMT), ramai pelajar sekolah menengah miskin terpaksa berlapar sewaktu berada di sekolah.
“Mereka tidak bersarapan atau berpeluang menikmati makan tengah hari lantaran kemiskinan keluarga,” katanya selepas menyampaikan replika cek bantuan berkenaan kepada Pengarah Pendidikan Terengganu, Abdul Muie Ngah di sini hari ini.
Sehubungan itu, Ahmad Azrin berkata, Maidam mengambil inisiatif membantu pelajar terbabit bagi menerima nutrisi berkhasiat di sekolah.
Beliau berkata, peruntukan RM1 juta daripada sumber am Maidam tersebut merangkumi lapan kali hidangan kepada setiap 25,000 pelajar berkelayakan.

“Setiap hidangan bernilai RM5. Terpulang kepada pengurusan sekolah untuk menentukan kaedah agihan makanan tambahan tersebut sama ada secara harian, mingguan atau bulanan,” katanya. – KOSMO! ONLINE


Mohd. Na’im bincang isu kuota haji dengan menteri Arab Saudi
Oleh AMREE AHMAD

9 Januari 2023, 4:45 pm
PUTRAJAYA – Kerajaan Arab Saudi sudah dimaklumkan mengenai hasrat Malaysia berhubung pengembalian semula kuota rasmi jemaah haji Malaysia untuk musim ibadah kali ini.
Perkara itu disuarakan sendiri Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar pada satu persidangan di Jeddah, Arab Saudi, hari ini.
Menurut hantaran Lembaga Tabung Haji menerusi laman sosial rasmi agensi berkenaan, beliau telah pun bertemu Menteri Haji dan Umrah Arab Saudi, Dr. Tawfiq Fawzan Al-Rabiah.
“Alhamdulillah, Senator dan pengurusan Tabung Haji yang kini dalam lawatan kerja ke negara itu sudah pun membincangkan isu urusan ibadat haji musim 1444 Hijrah,” katanya.
Persidangan Perkhidmatan Haji dan Umrah 2023 yang bermula pada hari ini sehingga 15 Januari nanti turut dihadiri ramai delegasi asing untuk ‘melobi’ kuota haji baharu musim ini.
Ia susulan tindakan Arab Saudi tahun lalu mengehadkan kuota semua negara luar kepada hanya 45 peratus daripada jumlah sebelum itu susulan kebimbangan penularan Covid-19.

Langkah tegas itu menyaksikan cuma sejuta jemaah berbanding sebelum pandemik yang merekodkan lebih 2.5 juta orang dengan larangan untuk individu berusia 65 tahun ke atas.
Malaysia tahun lepas memperoleh kuota 14,306 jemaah daripada asalnya 31,600 orang yang ditetapkan tiga tahun lalu sebelum pintu sempadan Arab Saudi ditutup pada awal 2020.
Mengulas lanjut, Tabung Haji berkata, antara topik yang dibincangkan oleh Mohd. Naim ialah mengenai jumlah asal kuota rasmi jemaah haji Malaysia setelah dipotong lebih separuh.
“Demi memastikan pengurusan haji Malaysia kekal terbaik, rombongan ini turut memohon agar segala kos yang melibatkan urusan haji akan dapat dimaklum lebih awal,” tambahnya.
Ketika ini, pendeposit Tabung Haji yang mendaftarkan ibadah fardu tersebut menerima giliran untuk tempoh 115 tahun akan datang susulan kekangan kuota ditetap oleh Arab Saudi.
Situasi itu menyebabkan ada bakal jemaah yang terdesak kerana faktor usia tua, sanggup memohon visa haji furada dengan ada menjadi mangsa penipuan oleh pihak agensi tertentu.- KOSMO! ONLINE


Kilang baharu AEM lonjak permintaan produk semikonduktor
Oleh ISWAN SHAFIQ ISA

9 Januari 2023, 4:06 pm
SEBERANG PERAI – Syarikat pengeluar barangan semikonduktor terkemuka, AEM Holdings melebarkan sayap perniagaan mereka di negara ini menerusi pembukaan sebuah kilang baharu berkeluasan kira-kira 365,000 kaki persegi di Perai, di sini.
Difahamkan, kilang baharu itu telah memulakan operasinya sejak Oktober tahun lalu dan menggantikan operasi kilang lama syarikat itu yang terletak di Bayan Lepas.
Ketua Pegawai Eksekutif AEM, Chandran Nair berkata, pembukaan kilang baharu itu membolehkan syarikatnya memenuhi permintaan yang lebih tinggi khususnya terhadap peralatan semikonduktor di negara ini.
“Kilang ini akan berfungsi sebagai tempat pemasangan, jaminan kualiti (QA), gudang, makmal (penyelidikan dan pembangunan) dan sebagainya.
“Dengan kerjasama daripada ibu pejabat global AEM yang berpusat di Singapura, saya percaya AEM mampu mengukuhkan kedudukannya selaku hab untuk pengeluaran barangan semikonduktor di rantau ini,” katanya kepada pemberita di sini hari ini.
Beliau ditemui selepas menghadiri majlis pembukaan rasmi kilang AEM di Taman Perindustrian Perai di sini yang disempurnakan oleh Ketua Menteri, Chow Kon Yeow.

Selain kilang di Pulau Pinang, AEM turut memiliki kilang di beberapa lokasi lain di seluruh dunia termasuk di Batam, Indonesia; Ho Chi Minh, Vietnam; Suzhou, China dan Lieto di Finland. – KOSMO! ONLINE


Mahkamah: CEO antara empat didakwa buat tuntutan palsu Penjana Perkeso
Oleh NORLIZAH ABAS

9 Januari 2023, 4:13 pm
KUALA LUMPUR – Empat individu termasuk seorang ketua pegawai eksekutif (CEO) mengaku tidak bersalah di tiga Mahkamah Sesyen di sini hari ini atas enam pertuduhan mengemukakan dokumen palsu kepada Pertubuhan Keselamatan Sosial (Perkeso) bagi menuntut insentif Program Penjana Kerjaya 2.0 berjumlah RM504,460.
Di hadapan Hakim Rozina Ayob, CEO NVDS Technology Sdn. Bhd., Md. Zaidi Muhammad, 45, didakwa mengemukakan dokumen palsu mengandungi nama pekerja baharu atas nama syarikat itu bagi menuntut insentif berjumlah RM343,660.
Menurut pertuduhan, butiran palsu itu terkandung dalam Borang Pengesahan Pekerja Program Insentif Pengambilan Pekerja walhal senarai nama dalam dokumen itu bukan pekerja NVDS Technology.
Tertuduh didakwa mengemukakan borang tersebut melalui seorang individu kepada seorang kakitangan Perkeso dengan niat untuk memperdayakan agensi berkenaan.
Dia didakwa melakukan perbuatan itu pada 22 April 2021 di Bahagian Perkhidmatan Pekerjaan, Perkeso Putrajaya.
Di mahkamah yang sama, bekas pengarah sebuah syarikat pembinaan turut mengaku tidak bersalah atas dua pertuduhan berkaitan tuntutan insentif Penjana 2.0 berjumlah RM40,900.

Pertuduhan pertama, Mohamed Hazzri Mohamed Amin, 45, didakwa mengemukakan borang melalui seorang individu kepada seorang ejen Perkeso bagi menuntut insentif sebanyak RM25,900 atas nama Perusahaan Lan Trading & Construction.
Pertuduhan kedua, tertuduh didakwa mengemukakan borang melalui individu sama kepada ejen Perkeso berlainan bagi menuntut insentif RM15,000 atas nama syarikat itu.
Tarikh sebutan bagi kedua-dua kes ditetapkan pada 15 Februari ini.
Sementara itu di hadapan Hakim Suzana Hussin, Mohamed Hazzri yang juga bekas pengarah Percetakan Haz Sdn. Bhd. turut didakwa atas satu lagi pertuduhan melibatkan tuntutan insentif RM61,300.
Tertuduh didakwa mengemukakan borang melalui seorang lelaki untuk diserahkan kepada kepada seorang ejen Perkeso bagi menuntut insentif atas nama syarikat itu.
Di mahkamah yang sama, seorang pemilik syarikat, Ilham Diya Enterprise didakwa atas satu pertuduhan melibatkan tuntutan insentif sebanyak RM49,500.
Nor Rizan Zakaria, 59, didakwa mengemukakan borang melalui seorang individu kepada ejen Perkeso bagi menuntut insentif atas nama syarikat itu pada 6 Mac 2021 di Menara Perkeso.
Dalam pada itu, di mahkamah berlainan, Pengurus Bmine Enterprise, Muhammad Asyraf Omar, 31
turut didakwa mengemukakan borang palsu bagi menuntut insentif RM9,100 atas nama syarikat itu dengan mengemukakan borang melalui seorang individu dan diserahkan kepada seorang ejen Perkeso. – KOSMO! ONLINE


Kementerian Pertahanan berpuas hati dengan pembinaan LCS
Oleh LUQMAN RIDHWAN MOHAMED NOR

9 Januari 2023, 4:28 pm
LUMUT – Kementerian Pertahanan berpuas hati dengan pembinaan kapal tempur pesisir (LCS) oleh Bousted Naval Shipyard Sdn. Bhd. (BNS) di sini dan yakin kapal pertama dapat diperoleh pada pertengahan tahun hadapan.
Menterinya, Datuk Seri Mohamad Hasan berkata, kapal pertama yang dibina telah mencapai 70 peratus tahap pembinaan manakala kapal kedua, ketiga dan keempat turut sama dalam proses pembinaan secara berperingkat-peringkat.
“Saya amat gembira melihat perkembangan ini dan saya penuh yakin kapal pertama ini boleh siap dalam pertengahan 2024.
“Kapal kedua, ketiga dan keempat pun begitu, akan mengambil masa dalam dua ke tiga tahun (untuk disiapkan). Harapan kita adalah supaya projek ini dapat dilaksanakan setelah segala permasalahan dapat diselesaikan seperti isu-isu vendor,” katanya pada sidang akhbar di sini, hari ini.
Beliau berkata demikian ketika mengadakan lawatan kerja selama dua hari bermula semalam ke Pangkalan TLDM Lumut, di sini.
Pada masa sama, Mohamad memberitahu, beliau akan memberikan taklimat kepada tiga kementerian berkaitan dengan projek LCS iaitu Kementerian Ekonomi, Kementerian Kewangan dan Kementerian Pertahanan berhubung perkembangan projek berkenaan sebelum membawanya di Mesyuarat Jemaah Menteri.

Beliau turut menegaskan, pembinaan kapal LCS perlu diteruskan kerana ia merupakan satu keperluan bagi memastikan kedaulatan negara terus dipelihara.
“Anda boleh kata apa yang anda mahu, tetapi Kementerian Pertahanan fokus bagi memastikan projek LCS ini diteruskan,” katanya.
Mohamad berkata, kerajaan masih mempunyai peruntukan sebanyak RM3 bilion daripada RM9 bilion diperuntukkan bagi projek berkenaan dan percaya mereka tidak mempunyai masalah untuk menyiapkan kapal pertama dan kedua.
“Kita juga dalam peringkat terakhir dalam perbincangan dengan orang tengah projek LCS dan hanya tinggal untuk melunaskan bayaran tertunggak kepada mereka. Selepas itu tiada lagi orang tengah dan kita akan pergi terus kepada vendor untuk berunding,” katanya.
Dalam pada itu, beliau berkata, program pemulihan rumah kakitangan tentera merupakan satu keutamaan bagi kementerian tersebut untuk memastikan hal ehwal kesejahteraan anggotanya sentiasa dibela.
“Saya turut melawat perumahan anggota yang terdiri bukan sahaja daripada tentera laut malah darat dan udara. Yang dah dibuat pemulihan secara berperingkat-peringkat sebanyak 13 blok.
“Secara keseluruhan ada 39 blok dan diharapkan projek pemulihan itu dapat dilaksanakan setiap tahun iaitu sebanyak dua blok setahun,” katanya yang turut memaklumkan, terdapat kira-kira 25,000 orang anggota termasuk ahli keluarga dan kakitangan awam menetap di dalam pangkalan tersebut. – KOSMO! ONLINE


Mahkamah: Petisyen Najib tidak jejas badan kehakiman
Oleh NUZULSHAM SHAMSUDDIN

9 Januari 2023, 4:31 pm
PUTRAJAYA – Petisyen yang difailkan Datuk Seri Najib Tun Razak kepada Kumpulan Kerja Penahanan Arbitari Pertubuhan Bangsa-Bangsa Bersatu (UNWGAD) bagi meminta dibebaskan atau dibicarakan semula tidak menjejaskan badan kehakiman.
Ketua Hakim Negara, Tun Tengku Maimun Tuan Mat, berkata Najib mempunyai hak untuk meneliti pilihan lain atau memfailkan petisyen kepada mana-mana organisasi susulan sabitan dan hukuman 12 tahun penjara serta denda RM210 juta terhadapnya.
Kata Tengku Maimun, Mahkamah Persekutuan selesai menjalankan tanggungjawab apabila mengekalkan sabitan dan hukuman berkenaan.
“Di peringkat kami, Najib boleh buat apa saja selepas kita (mahkamah) memberi keputusan. Itu hak beliau (fail petisyen) dan ia tidak memberi kesan (kepada badan kehakiman). Kami menjalankan tugas dan sudah selesai tanggungjawab selepas beri keputusan. Najib mahu meneroka perkara lain, ia tiada kaitan dengan kami, ” katanya pada sidang media selepas Pembukaan Tahun Perundangan 2023 di sini hari ini.
Minggu lalu Najib memfailkan petisyen kepada UNWGAD bagi meminta beliau dibebas atau dibicara semula dalam kes SRC International Sdn. Bhd.
Peguam Tan Sri Muhammad Shafee Abdullah, yang mewakili Najib berkata anak guamnya memohon panel UNWGAD yang membabitkan lima pakar keadilan antarabangsa memutuskan bahawa penolakan rayuannya pada 23 Ogos tahun lalu, di Mahkamah Persekutuan adalah tidak adil, melanggar hak asasi manusia dan Perlembagaan Persekutuan.

Mahkamah Persekutuan juga didakwa gagal memberi peluang munasabah dan masa yang mencukupi kepada pasukan pembelaan Najib untuk berhujah mengenai kesnya.
Pada 23 Ogos tahun lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn. Bhd.
Panel lima hakim yang dipengerusikan Tengku Maimun, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah. – KOSMO! ONLINE


Lelaki ditahan curi kabel, penyambung tembaga
Oleh OTHMAN YAHAYA

9 Januari 2023, 4:00 pm
SUNGAI PETANI – Cubaan seorang lelaki mencuri kabel dan penyambung tembaga di kawasan pencawang milik sebuah syarikat telekomunikasi di Jalan Cinta Sayang di sini kelmarin gagal apabila disedari kakitangan syarikat tersebut.
Suspek yang merupakan buruh berusia 32 tahun itu dicekup kira-kira pukul 6.10 pagi.
Ketua Polis Daerah Kuala Muda, Asisten Komisioner Zaidy Che Hassan berkata, suspek ditahan bersama tiga batang tembaga dan dua penyambung tembaga.
“Sebaik dimaklumkan tentang penahanan suspek, kita menghantar Unit Rondaan Bermotosikal (URB) untuk membuat tangkapan semula.
“Siasatan awal di lokasi mendapati suspek mengaku mencuri kabel dan wayar tembaga di situ seorang diri,” katanya di sini, hari ini.
Kata beliau, suspek dan barang rampasan dibawa balik ke Ibu Pejabat Polis Daerah Kuala Muda untuk siasatan lanjut.

Menurutnya, suspek yang telah berkahwin itu didapati tidak mempunyai rekod jenayah lampau.
“Suspek mengaku mencuri kabel dan wayar tembaga itu untuk dijual di premis kitar semula berikutan harganya yang mahal,” katanya.
Tambahnya, kes disiasat mengikut Seksyen 379 Kanun Keseksaan. – KOSMO! ONLINE


Ramai tukar profil Facebook gambar Zainal Abidin
Oleh KOSMO!

9 Januari 2023, 4:36 pm
PETALING JAYA – Selepas berita pengesahan penyanyi, Fyna Jebat yang selamat diijabkabulkan dengan Datuk Zainal Abidin, ramai pengguna Facebook menukar gambar profil mereka kepada gambar lagenda bola sepak tersebut.
Bukan itu sahaja, ada juga pengguna media sosial yang turut menggunakan kata-kata semangat antaranya ‘jadilah seperti Zainal Abidin’ juga banyak digunakan.
Tinjauan di laman sosial Facebook hari ini juga turut mendapati ucapan tahniah terhadap jurulatih berusia 61 tahun itu memenuhi ruangan komen portal berita yang menyiarkan tentang perkahwinan pasangan tersebut.
“Tahniah datuk, bukan hanya hebat di padang nampaknya,” tulis salah seorang pengguna Facebook.
” Baik datuk lah jika nak dibandingkan dengan seorang lagi tu, semoga datuk perolehi rezeki nanti,” luah Haikal Zamarul.
Terdahulu, berita perkahwinan pasangan tersebut itu dikongsikan oleh Fyna kepada media selepas tamatnya satu program televisyen semalam.

Fyna yang yang juga adik kepada penyanyi dan pelakon popular, Ayda Jebat enggan mengulas lanjut mengenai perkara tersebut.
Untuk rekod, Zainal Abidin merupakan lagenda bola sepak negara dan pernah membimbing beberapa pasukan besar dalam saingan Liga Super seperti pasukan Pahang, Melaka United dan Penang FC.
Namun khidmatnya tidak diteruskan Penang untuk saingan musim ini. – KOSMO! ONLINE.


Kilang baharu AEM penuhi permintaan produk semikonduktor
Oleh ISWAN SHAFIQ ISA

9 Januari 2023, 4:16 pm
SEBERANG PERAI – Syarikat pengeluar barangan semikonduktor terkemuka, AEM Holdings melebarkan sayap perniagaan mereka di negara ini menerusi pembukaan sebuah kilang baharu berkeluasan kira-kira 365,000 kaki persegi (33,909 meter persegi) di Taman Perindustrian Perai, di sini.
Difahamkan, kilang baharu itu telah memulakan operasinya sejak Oktober tahun lalu untuk menggantikan operasi kilang lama syarikat di Bayan Lepas.
Ketua Pegawai Eksekutif AEM, Chandran Nair berkata, pembukaan kilang baharu itu membolehkan pihaknya memenuhi permintaan yang lebih tinggi khususnya terhadap peralatan semikonduktor di negara ini.
“Kilang ini akan berfungsi sebagai tempat pemasangan, jaminan kualiti (QA), gudang, makmal (untuk penyelidikan dan pembangunan) dan sebagainya.
“Dengan kerjasama daripada ibu pejabat global AEM yang berpusat di Singapura, saya percaya AEM mampu mengukuhkan kedudukannya selaku hab untuk pengeluaran barangan semikonduktor di rantau ini,” katanya kepada pemberita di sini pada majlis pembukaan rasmi kilang yang disempurnakan oleh Ketua Menteri, Chow Kon Yeow hari ini.
Selain di Pulau Pinang, AEM turut memiliki kemudahan kilang di beberapa lokasi lain seluruh dunia termasuk di Batam, Indonesia; Ho Chi Minh, Vietnam; Suzhou, China dan Lieto di Finland.

Syarikat itu turut mempunyai premis perkhidmatan sokongan jualan dan kejuruteraan terus di Kulim, Vietnam, beberapa lokasi di China dan Amerika Syarikat (AS) serta lain-lain negara.
Dalam pada itu, Kon Yeow yakin pembukaan kilang baharu itu bukan sahaja membuka lebih banyak pekerjaan kepada penduduk setempat, malah memberi peluang kepada mereka untuk mempelajari teknologi baharu daripada syarikat peneraju semikonduktor serta ujian penyelesaian elektronik itu.
“Kerajaan negeri kekal komited untuk membantu membangunkan peralatan rantaian bekalan dan mesin yang mampan serta berdaya tahan di Pulau Pinang ketika ini.
“Justeru, saya melihat pembukaan kilang baharu ini menandakan satu peristiwa penting untuk mengukuhkan perkara itu,” ujar beliau.
Tambah beliau, pihaknya menghargai peranan yang dimainkan beberapa agensi termasuk Lembaga Pembangunan Pelaburan Malaysia (MIDA), InvestPenang dan Perbadanan Pembangunan Pulau Pinang (PDC) dalam menarik pelabur serta melaksanakan projek-projek berkaitan di Pulau Pinang. – KOSMO! ONLINE


Perkhidmatan terbaik antara misi utama KPKT kepada rakyat- Kor Ming
Oleh AMREE AHMAD

9 Januari 2023, 4:11 pm
PUTRAJAYA – Kementerian Pembangunan Kerajaan Tempatan (KPKT) bersedia untuk memastikan perkhidmatan terbaik sebagai antara misi utama kepada rakyat pada 2023.
Langkah itu termasuk penyelenggaraan jalan raya agar rata, longkang tidak tersumbat, lampu jalan terang dan tandas awam yang bertaraf Bersih, Menawan, Wangi (BMW).
Menurut menterinya, Nga Kor Ming, empat perkara asas itu sering menjadi isu utama bagi masyarakat terutama dari segi keselamatan awam dan ketika berlaku bencana banjir kilat.
“Walaupun ini kelihatan asas dan ringkas, tetapi ia sentiasa dekat di hati rakyat kita,” kata beliau semasa berucap pada Majlis Amanat Tahun Baharu YB KPKT 2023, di sini, hari ini.
Mengulas lanjut, beliau menjelaskan bahawa penyelesaian kepada isu asas tersebut akan menjadi kayu pengukur kecekapan PBT menyampaikan perkhidmatannya kepada rakyat.
Ini ujarnya, termasuk menggariskan tatacara pengendalian prosedur operasi standard (SOP) yang lebih mudah diikuti dan diaplikasikan tanpa menyusahkan orang awam.

Kor Ming turut mengimbau pengalaman beliau selepas lebih sebulan di kementerian itu hasil tinjauan spontan untuk melihat sendiri tahap penyelenggaraan para petugas PBT.
Berdasarkan lawatan mengejut itu, beliau telah menggesa semua PBT meningkatkan imej 18,000 tandas awam di seluruh negara agar berstatus BMW terutama di lokasi tumpuan.
Beliau juga menubuhkan pasukan tindakan khas bagi diselesaikan 550 projek perumahan ‘sakit’ selain mengisi semua 39 jawatan dalam tribunal tuntutan pembeli rumah dan strata. – KOSMO! ONLINE


Isu kad NFC Touch ‘n Go: Bila akan selesai?
Oleh KOSMO!

9 Januari 2023, 4:26 pm
PETALING JAYA – Isu kad NFC dari Touch ‘n Go Malaysia nampaknya masih lagi tidak dapat diselesaikan.
Terbaharu melalui satu hantaran di Facebook milik Akhtar Syamir menjelaskan, pengendali kad sentuh itu sepatutnya memperbaiki kelemahan.
“Masalah kad NFC diorang ini dah makan tahun. Masih lagi tak dapat selesaikan.
“Sampai kena masuk group telegram, kena berebut dan sebagainya untuk beli benda yang kita pakai hari-hari. Sepatutnya benda ni mudah untuk dibeli. Bukan kena buat itu ini baru dapat beli,” tulisnya.
Jelasnya, ketika ini masih ramai lagi individu yang mengaut untung dengan menjual kad berharga RM10 itu dengan harga tinggi sehingga mencecah RM80.
“Kenapa korang tak boleh selesaikan masalah ni? Kenapa masih berleluasa orang jual kad RM10 ni dengan harga RM70-RM80 lagi?

“Wake up la. Do something (Bangun dan lakukan sesuatu). Orang tiada pilihan, kalau orang ada pilihan, memang orang tak akan guna kad ini,” ujarnya. – KOSMO! ONLINE.


‘Saya sendiri dapat ugutan bunuh’ – Tengku Maimun
Oleh NUZULSHAM SHAMSUDDIN

9 Januari 2023, 4:03 pm
PUTRAJAYA – Ketua Hakim Negara Tun Tengku Maimun Tuan Mat mendedahkan, beliau sendiri pernah mendapat ugutan bunuh selepas mengadili kes berprofil tinggi.
Menurut beliau, meskipun berhadapan dengan situasi itu, kebebasan kehakiman tidak akan terjejas selagi mana kes-kes dikendalikan tanpa rasa takut atau pilih kasih, tanpa motif tersembunyi atau niat jahat, tanpa tekanan dalaman atau luaran atau mengira latar belakang.
“Umum mengetahui saya sendiri pun mendapat ancaman bunuh, serius atau tidak itu soal lain tapi ia mencapai tahap begitu sekali,” katanya ketika sidang media selepas majlis Pembukaan Tahun Perundangan 2023 di PICC di sini hari ini.
Ujar beliau, komen-komen yang diberikan kepada badan kehakiman agak keterlaluan, berat sebelah, tidak objektif dan berbaur politik.
Mengulas lanjut, Tengku Maimun berkata komen-komen yang diberikan bukanlah komen yang membina sebaliknya mempunyai sentimen politik yang akhirnya mencerminkan si pembuat komen tersebut bukannya badan kehakiman.
“Memang betul pada setiap dalam setiap kes mahkamah putuskan, akan ada pihak yang berpuas hati dan akan ada pihak yang tidak berpuas hati, itu lazim. Yang menjadi luar biasanya dalam kes-kes tertentu melibatkan tokoh-tokoh tertentu, sokongan atau kecaman itu agak luar biasa,” katanya lagi.

Pada Ogos tahun lalu, media melaporkan Polis Diraja Malaysia (PDRM) mengesahkan telah menerima laporan berhubung ancaman dan ugutan terhadap Ketua Tengku Maimun di media sosial.
Tambahnya, PDRM memandang serius perkara ini dan tidak akan bertolak ansur dengan sebarang tindakan membabitkan isu salah laku jenayah dan isu ketenteraman awam yang boleh mengganggu gugat keamanan. – KOSMO! ONLINE


Piala AFF: Thailand sekat hajat Malaysia ke final
Oleh MOHD. FITRIE MUHAMAD

10 Januari 2023, 10:37 pm
KUALA LUMPUR – Harimau Malaya melepaskan peluang terbaik untuk mengesahkan slot ke final apabila tewas 3-0 kepada Thailand pada aksi separuh akhir kedua Piala Persekutuan Bola Sepak ASEAN (AFF) di Stadium Thammasat, sebentar tadi.
Selepas menang 1-0 pada perlawanan pertama di Stadium Nasional Bukit Jalil, Sabtu lalu, skuad Gajah Perang yang membawa misi pertahankan kejuaraan membuktikan mereka lebih layak untuk mara ke final dengan kejayaan 3-1 secara agregat.
Dalam perlawanan ini, pengendali negara, Kim Pan-gon membuat empat pertukaran dalam kesebelasan utama dengan menyenaraikan Azam Azmi Murad, Fazly Mazlan, Nor Hakim Hassan dan Mukhairi Ajmal Mahadi.
Sekalipun hanya melakukan satu pertukaran di posisi penjaga gol dengan memasukkan Kampon Phatomakkakul bagi menggantikan Kittipong Phoothawchuek, tuan rumah dilihat begitu ghairah untuk menafikan kelebihan satu gol dimiliki Malaysia dan berjaya menguasai hampir keseluruhan permainan.
Seperti dijangka, Thailand kekal agresif dengan mengatur asakan bertali arus ke gawang negara dan minit ke-19, kapten tuan rumah, Theerathon Bunmathan melakukan umpanan ‘secukup rasa’ yang berjaya disambut baik oleh Teerasil Dangda untuk meledak gol pembukaan perlawanan.
Jaringan itu menjadikan peluang kedua-dua pasukan kembali seimbang sambil tuan rumah langsung tidak mengendurkan asakan sebaliknya kekal memberikan tekanan kepada barisan pertahanan negara.

Sebaik memasuki minit ke-38, Darren Lok bijak mengatasi kawalan pertahanan lawan sebaliknya tandukan dilakukannya menuju tepat kepada Kampon.
Bersambung babak kedua, sudah ada keberanian dipamerkan pemain negara untuk mengatur gerakan sebaliknya minit ke-55, kelekaan pertahanan negara mengundang padah apabila Bordin Phala menambah gol kedua buat Thailand.
Walaupun Pan-gon kembali memasukkan Safawi Rasid bagi menggantikan Fazly, minit ke-71 Harimau Malaya makin tertekan apabila penyerang import baharu Terengganu, Adisak Kraisorn meledak gol ketiga Thailand. – KOSMO! ONLINE


Lelaki maut kereta dipandu bertembung pacuan empat roda
Oleh ASLIZA MUSA

10 Januari 2023, 8:52 pm
PASIR SALAK – Seorang lelaki maut selepas kereta dipandunya bertembung sebuah pacuan empat roda di Kilometer 15, Jalan Kampung Gajah-Tanjung Tualang di sini petang tadi.
Mangsa, Mohamad Sabfarie Talib, 49, yang memandu Proton Saga maut di tempat kejadian akibat kecederaan parah.
Dalam kejadian sama, dua penumpang kereta iaitu adik lelaki mangsa dan rakan berusia lingkungan 30-an mengalami kecederaan patah tulang rusuk.
Difahamkan, kemalangan berlaku ketika mangsa yang dalam perjalanan dari arah Batu Gajah ke Kampung Gajah itu telah bertembung sebuah pacuan empat roda jenis Isuzu DMax dipandu lelaki berusia 30 tahun.
Nahas menyebabkan pemandu dan dua penumpang kereta cedera parah di mana seorang daripadanya disahkan maut manakala pemandu kenderaan pacuan empat roda tidak cedera.
Jurucakap Jabatan Bomba dan Penyelamat Malaysia (JBPM) Perak berkata, sepasukan anggota dari Balai Bomba dan Penyelamat (BBP) Kampung Gajah diatur gerak ke lokasi kejadian selepas menerima maklumat pada pukul 3.41 petang.

Katanya, setibanya di lokasi, didapati kemalangan membabitkan dua buah kenderaan yang bertembung secara berhadapan.
“Pemandu kereta didapati tersepit dan kerja-kerja menyelamat segera dilakukan. Mangsa bagaimanapun disahkan meninggal dunia di lokasi kejadian oleh pegawai perubatan.
“Mangsa yang cedera diberikan rawatan awal dan dibawa oleh ambulans ke Hospital Changkat Melintang. Mayat mangsa diserahkan kepada pihak polis untuk tindakan lanjut,” katanya. – KOSMO! ONLINE


Pemborong barang runcit gagal selenggara buku stok barang kawalan
Oleh NOR SHAFAWATI YUP

10 Januari 2023, 11:05 pm
SEREMBAN – Sebuah pemborong barang runcit di Nilai 3 di sini dikenakan tindakan setelah didapati gagal menyelenggara buku stok barangan kawalan dalam operasi Ops Terjah oleh pasukan penguatkuasa Kementerian Perdagangan Dalam Negeri dan Kos Sara Hidup (KPDN) Negeri Sembilan di sini hari ini.
Pengarah KPDN Negeri Sembilan, Muhammad Zahir Mazlan berkata, dalam operasi pada pukul 12.30 tengah hari itu, premis berkenaan didapati menawar dan membekalkan barangan kawalan seperti minyak masak, gula, dan tepung gandum untuk diedarkan kepada peruncit.
“Hasil pemeriksaan lanjut yang dijalankan mendapati, premis itu gagal menyelenggara buku stok barangan kawalan iaitu gula, minyak masak dan tepung gandum.
“Para peniaga berlesen yang berurusan dengan barangan kawalan adalah wajib untuk menyelenggara buku stok barang kawalan dengan sempurna dan kegagalan melakukannya boleh dikenakan tindakan mengikut Peraturan 13 (2) Peraturan-Peraturan Kawalan Bekalan 1974,” katanya dalam kenyataan di sini hari ini.
Menurut Muhammad Zahir, dalam serbuan itu, sebanyak 3,768 kilogram (kg) minyak masak, 200 kg tepung gandum, 312 kg gula serta dokumen-dokumen berkaitan telah disita bagi tujuan siasatan di bawah Akta Kawalan Bekalan 1961 dengan anggaran nilai rampasan berjumlah RM12,234.80.
Beliau berkata, KPDN Negeri Sembilan komited dalam pemantauan berkaitan barangan keperluan asas pengguna terutamanya berkaitan barangan kawalan untuk mencegah sebarang aktiviti penyelewengan di pasaran.

“Justeru, amaran kepada mana-mana pihak yang berurusan dengan barang kawalan berjadual agar mematuhi perundangan yang telah ditetapkan.
“KPDN Negeri Sembilan tidak akan berkompromi dengan mana-mana pihak yang didapati melakukan aktiviti-aktiviti yang menyalahi undang-undang yang dikuatkuasakan,” katanya. – KOSMO! ONLINE


13 tapak sampah haram ditutup sebelum April depan – SWCorp.
Oleh MOHD. HUSNI MOHD. NOOR

10 Januari 2023, 11:57 pm
PUTRAJAYA – Sebanyak 13 tapak pembuangan sampah haram di sekitar Kuala Lumpur akan ditutup sepenuhnya sebelum menjelang April depan.
Pengarah SWCorp Wilayah Persekutuan, Ummi Kalthum Shuib berkata, buat masa ini, pihaknya akan ke semua tapak itu bagi menjalankan pemeriksaan dan pemantauan rapi.
Beliau berkata, hari ini tiga lokasi dilawati iaitu Kampung 8 Ekar, di bawah hentian rawat dan rehat (RNR) Segambut dan Taman Hock Ann, Jalan Klang Lama.
“Kami akan memastikan tapak itu betul-betul bersih tanpa sedikit pun sampah ditinggalkan selain di pagar penuh dengan tali rentang dan kain rentang amaran dipasang dengan baik supaya dapat dilihat.
“Kami juga mahu supaya Unit Penguatkuasaan Kuala Lumpur membuat rondaan yang lebih kerap, supaya lokasi kekal bersih dan kes pembuangan sampah secara haram oleh penjenayah alam sekitar tidak berulang,” katanya menerusi kenyataan hari ini.
Ujarnya, pihaknya juga mengingatkan supaya rondaan ke kawasan perumahan dan rumah-rumah yang sedang diubahsuai kerap dilaksanakan.

Ummi Kalthum berkata, pihaknya mendapati sisa binaan adalah sisa yang paling banyak dijumpai pada tahun lalu. – KOSMO! ONLINE


Lelaki alami masalah kewangan tinggal atas pokok selama 3 tahun
Oleh KOSMO!

10 Januari 2023, 8:30 pm
BANGKOK – Seorang lelaki Thailand terpaksa tinggal di atas pokok selama tiga tahun kerana mengalami masalah kewangan, lapor laman berita Thaiger semalam.
Charlie, 38, membina sebuah rumah serba ringkas di atas sebatang pokok dengan mengikat kepingan kayu menggunakan tali menjadi lantai, selain kepingan plastik yang dijadikan bumbung. Rumah pokok itu berada pada ketinggian 10 meter dari atas tanah.
Selepas kisah hidup Charlie tular di media sosial, media Thailand melawat rumahnya yang terletak di daerah Nampong Khon Kaen.
Charlie memaklumkan bahawa dia pernah bekerja di Bangkok dan pada ketika itu mampu menyara diri dan keluarganya. Ekonomi yang terjejas akibat Covid-19 memaksa dia berpindah ke tempat asalnya, Khon Kaen.
Setelah gagal menyara hidup, dia kemudian berpindah ke Udon Thani untuk mencari pekerjaan.
Dia menjalankan semua jenis pekerjaan, namun tidak mampu menampung bil dengan gaji yang diperoleh. Jadi dia membayar semua hutang dan memutuskan untuk tinggal di atas pokok.

Pegawai dari Pusat Perlindungan bagi Kemiskinan dan Pembangunan Sosial dan Kementerian Keselamatan Manusia turut melawat Charlie pada Sabtu lalu.
Mereka menjemputnya tinggal di penginapan percuma untuk gelandangan di wilayah itu, namun Charlie menolak kerana rumah pokoknya adalah tempat yang dirasakan selesa.
Dia hanya akan berpindah jika pemilik tanah memintanya berbuat demikian.
Charlie berkata bahawa satu-satunya perkara yang dia mahukan ialah pekerjaan. Dia ingin hidup sendiri tetapi tidak mahu membebankan kerajaan atau orang lain. – Agensi


Pemilik, pengarah syarikat ditahan kes tuntutan palsu projek ternak lembu
Oleh MOHD. RAFIE AZIMI

10 Januari 2023, 11:11 pm
ALOR SETAR – Suruhanjaya Pencegahan Rasuah Malaysia (SPRM) menahan pemilik dan pengarah syarikat berbeza berhubung kes tuntutan palsu insentif pembayaran projek penternakan lembu tenusu bernilai RM20.3 juta, lapan tahun lalu.
Pengarah syarikat berusia 51 tahun ditahan di pejabat SPRM negeri kira-kira pukul 1 tengah hari tadi diikuti pemilik syarikat berusia 52 tahun di kawasan rehat dan rawat (R&R) Simpang Renggam, Johor pada pukul 3 petang.
Menurut sumber, penahanan dua lelaki terbabit dibuat berikutan dakwaan beberapa syarikat bersubahat mengemukakan tuntutan palsu berkaitan projek penternakan lembu pada 2015.
“Tuntutan itu berkaitan insentif pembayaran bagi Projek Penternakan Lembu Tenusu di bawah Kluster Tenusu Entry Point Project 13 (EPP 13) Economy Transformation Plan (ETP) bernilai RM20.3 juta.
“Ia dibuat kepada Jabatan Perkhidmatan Veterinar sedangkan tiada pembekalan dilakukan,” katanya di sini hari ini.
Sementara itu, Pengarah SPRM Kedah, Datuk Shaharom Nizam Abd. Manap mengesahkan penahanan itu dan kes disiasat di bawah Seksyen 18 Akta SPRM 2009.

Permohonan reman ke atas kedua-dua suspek akan dilakukan di Mahkamah Alor Setar pada esok. – KOSMO! ONLINE


[VIDEO] Tiga individu ‘popular’ tidak bayar tol LKSA
Oleh MOHAMAD NAUFAL MOHAMAD IDRIS

10 Januari 2023, 8:37 pm
SHAH ALAM – Tiga individu dalam sebuah kereta menjadi ‘popular’ sekelip mata apabila kenderaan dinaiki culas membayar tol di Lebuhraya Kemuning-Shah Alam (LKSA).
Ini selepas video berdurasi 15 saat tular di media sosial memaparkan aksi kereta dipercayai mengikut rapat kenderaan di hadapannya bagi melepasi palang tol.
Kejadian itu dipercayai berlaku pada Ahad lalu dan dirakam oleh salah seorang pengguna lebuh raya tersebut.
Menerusi hantaran dimuat turun oleh seorang pengguna di Facebook itu memberitahu kadar tol di lokasi tersebut adalah hanya RM1.56 sen.
“Kejadian di Seksyen 24 Shah Alam menghala Kota Kemuning.
“Dalam kereta ada tiga makhluk Tuhan tapi tak mampu nak bayar,” katanya sambil memaklumkan nombor plat kenderaan itu.

Hantaran itu mendapat maklum balas daripada pengguna lain yang menyatakan ketiga-tiga individu tersebut menjadi terkenal dalam sekelip mata.
“Seringgit punya pasal popular satu nusantara,” kata Azhar Mohd. Yusop.
Sementara itu, pengguna lain dikenali Kak Ros menaruh keyakinan mereka akan dapat dijejaki nanti.
“N plat ada,senang je nak cari..kereta baru ni,” jelasnya. – KOSMO!ONLINE


Gadis 16 tahun ditahan selepas tembak ibu perogol
Oleh KOSMO!

10 Januari 2023, 8:00 pm
NEW DELHI – Seorang remaja berusia 16 tahun dari India, ditahan selepas menembak dan mencederakan seorang wanita yang merupakan ibu kepada lelaki yang memperkosanya dua tahun lalu, lapor laman berita Wion News semalam.
Insiden itu berlaku petang Sabtu lalu selepas mangsa yang dikenali sebagai Khursheeda, 50, penduduk kejiranan Subhash Mohalla, timur laut Delhi dibawa ke hospital, kata seorang pegawai kanan polis.
Mangsa menguruskan sebuah kedai runcit. Anak lelakinya yang berusia 25 tahun telah dituduh memperkosa gadis itu pada 2021.
Siasatan awal mendapati gadis itu memfailkan laporan awal terhadap anak lelaki mangsa dua tahun lalu.
Timbalan Pesuruhjaya Polis Delhi (timur laut), Sanjay Kumar Sain berkata, bilik kawalan polis menerima panggilan mengenai tembakan kira-kira pukul 5.30 petang (waktu tempatan).
“Gadis itu mendakwa dia telah diperkosa oleh anak lelaki mangsa pada 2021, selepas itu kes atas tuduhan merogol dan di bawah seksyen berkaitan Akta Perlindungan Kanak-Kanak daripada Kesalahan Seksual telah didaftarkan,” demikian menurut laporan media mengenai kejadian itu.

“Lelaki berusia 25 tahun itu kemudiannya ditangkap dan masih ditahan di penjara,” tambah laporan tersebut.
Gadis itu telah ditahan dan polis turut menemui pistol yang digunakannya. – Agensi


‘Jangan bazir duit negara cari kami’ – Ivan Beerkus
Oleh KOSMO!

10 Januari 2023, 10:59 pm
PETALING JAYA – Lelaki warga Russia, Ivan Beerkus yang didakwa menceroboh Menara Merdeka 118 sebelum ini memaklumkan dia dan pasangannya, Angela Nikolau sudah tidak berada di Malaysia.
Beerkus menerusi hantaran di Instagramnya sebentar tadi memohon pihak berkuasa supaya berhenti mencari mereka berdua.
“Jangan bazirkan duit negara untuk mencari kami di Malaysia. Kami sudah tidak ada di Malaysia lagi,” tulisnya.
Katanya lagi, usaha dia dan pasangannya itu untuk memanjat puncak menara tersebut bukan sesuatu yang mudah dan tujuan mereka adalah bagi meningkatkan keyakinan diri.
“Kami menunggu di tempat persembunyian kecil di dalam Menara Merdeka 118 lebih 20 jam dalam keadaan kehabisan air, makanan, selain tidak dapat menggunakan tandas serta meregangkan kaki atau bernafas di tengah-tengah semua habuk pembinaan.
“Persediaan kami untuk mendaki mengambil beberapa hari. Bangunan itu telah meningkatkan langkah keselamatan dan kami terpaksa membuat perancangan yang sangat kukuh,” jelasnya.

Terdahulu, Angela mendedahkan dia terpaksa menyamar termasuk memakai tudung dan mengenakan seragam pekerja bangunan untuk memastikan kehadirannya di menara berkenaan tidak dikesan oleh mana-mana pihak termasuk pengawal keselamatan. – KOSMO! ONLINE


USM bantu tambah baik pusat sumber sekolah, perpustakaan komuniti
Oleh ISWAN SHAFIQ ISA

10 Januari 2023, 8:23 pm
GEORGE TOWN – Lebih 10 buah pusat sumber sekolah dan dua perpustakaan komuniti berjaya ditambah baik menerusi hasil kepakaran yang disumbangkan kakitangan Perpustakaan Universiti Sains Malaysia (USM) sejak tiga tahun lalu.
Pemangku Ketua Pustakawan USM, Mohd. Nasir Md. Rashid berkata, antara aktiviti yang dilaksanakan termasuklah mentransformasi ruang dalaman dan luaran kawasan, membuat proses katalog serta pengelasan dan penyusunan semula bahan bacaan.
Menurutnya, sumbangan lain adalah dari segi pembangunan dan instalasi sistem yang diubah suai mengikut keperluan selain latihan berkaitan amalan terbaik pengurusan pusat sumber atau perpustakaan kepada guru dan pengawas pusat sumber.
“Kita berharap inisiatif berterusan ini akan memberikan impak positif kepada pelajar atau komuniti terkebawah dengan membolehkan mereka menikmati pusat sumber atau perpustakaan komuniti yang kondusif dan selesa,” katanya dalam kenyataan, hari ini.
Beliau memberitahu, kemudahan pusat sumber dan perpustakaan yang baik akan meningkatkan penggunaannya serta membantu memupuk amalan dan minat membaca yang sejati dalam kalangan masyarakat.
Ketika ini katanya, Perpustakaan USM turut menyumbangkan bahan bacaan bagi membantu memperkayakan koleksi pusat sumber atau perpustakaan komuniti terbabit.

“Kita mengalu-alukan sumbangan bahan bacaan daripada orang ramai terutamanya yang bersesuaian bagi pelajar sekolah rendah dan menengah dalam pelbagai genre.
Bahan bacaan yang terkumpul ini akan diserahkan kepada sekolah atau perpustakaan komuniti yang memerlukan dari semasa ke semasa,” ujar beliau.
Tambahnya, Perpustakaan USM akan terus komited dalam memainkan peranan memperkasa kesejahteraan sosial masyarakat terutamanya dalam kalangan ‘bottom billions’ atau mereka yang kurang bernasib baik melalui sumbangan kepakaran seperti menambah baik pusat sumber sekolah dan perpustakaan komuniti itu. – KOSMO! ONLINE


Pengarah syarikat buat tuntutan palsu RM2 juta direman
Oleh MOHD. HUSNI MOHD. NOOR

10 Januari 2023, 7:57 pm
PUTRAJAYA – Seorang pengarah syarikat ditahan reman selama empat hari sehingga 13 Januari ini bagi membantu siasatan membabitkan tuntutan palsu bernilai RM2 juta.
Perintah tahanan reman dikeluarkan Majistret Irza Zulaikha Rohanuddin di Mahkamah Majistret, di sini hari ini selepas permohonan dibuat Suruhanjaya Pencegahan Rasuah Malaysia (SPRM).
Sumber berkata, suspek, yang merupakan seorang lelaki berusia 54 tahun itu ditahan di Ibu Pejabat SPRM di sini, petang semalam selepas hadir memberi keterangan.
Menurutnya, suspek ditahan bagi membantu siasatan kerana disyaki terlibat dalam memperakukan tuntutan yang mengandungi butiran matan palsu.
“Ia melibatkan kerja-kerja mekanikal dan elektrikal dalam projek pembinaan sebuah bangunan bernilai kira-kira RM92 juta di Kuala Terengganu sedangkan kerja-kerja tersebut tidak dilaksanakan sepenuhnya,” katanya.
Kes berkenaan disiasat mengikut Seksyen 18 Akta SPRM 2009. – KOSMO! ONLINE


Tissa Biani teringin berlakon bawah Syamsul Yusof
Oleh MOHD. HAIKAL ISA

10 Januari 2023, 8:00 pm
SHAH ALAM – Pelakon muda kelahiran Indonesia yang popular dengan filem seram, KKN di Desa Penari iaitu Tissa Biani melahirkan keinginan untuk berlakon di bawah arahan pengarah sensasi, Syamsul Yusof.
Tissa atau nama sebenarnya, Tissa Biani Azzahra berkata, dia tahu tentang kehebatan filem Mat Kilau: Kebangkitan Pahlawan arahan Syamsul.
“Kalau di Malaysia saya sempat dengar tentang filem terlaris di negara ini iaitu Mat Kilau: Kebangkitan Pahlawan.
“Ada dengar ramai yang memuji filem (di Malaysia) ini dan bahkan di Indonesia juga sempat dirilis di sana.
“Saya rasa teringin juga ingin bermain (filem) di negara ini. Kalau pengarah filem Mat Kilau (Syamsul Yusof), saya tak begitu terperinci tahu tentangnya tapi filemnya sempat saya tahu sebab viral juga kan,” katanya kepada Kosmo! Online.
Ujar Tissa yang memainkan peranan sebagai Nur dalam KKN di Desa Penari lagi, dia akan mencari peluang dan kelapangan untuk berlakon dengan produksi filem natau drama di Malaysia.
“Mungkin suatu hari nanti boleh sertai projek lakonan di Malaysia. Kalau ada masa dan kesempatan yang bisa didapatkan di sini, mengapa tidak,” jelas Tissa yang memiliki 4.5 juta pengikut Instagram. -KOSMO! ONLINE


Robot AI boleh baca isi hati manusia
Oleh KOSMO!

10 Januari 2023, 7:30 pm
LAS VEGAS, NEVADA – Sebuah robot kepintaran buatan (AI) ultrarealistik didakwa berkebolehan untuk mengesan keresahan seseorang menggunakan teknologi canggih yang dimiliknya, lapor akhbar The Sun kelmarin.
Menerusi kamera yang dipasang pada kedua-dua matanya, robot dinamakan Xoxe itu boleh mengesan sekiranya seseorang itu pernah melakukan sebarang aktiviti yang menyalahi undang-undang.
Penciptanya, Dr. Sam Khoze berkata, beliau mencipta watak Xoxe yang diilhamkan daripada pesohor media sosial.
“Kami melatih Xoxe berdasarkan komunikasi media sosial antara manusia,” katanya kepada The Sun ketika ditemui pada acara Pameran Elektronik Pengguna (CES) Nevada di Las Vegas.
Xoxe menganggap dirinya sebagai manusia atau setidak-tidaknya haiwan, selain turut mempunyai ‘tarikh lahir’, iaitu pada 17 Oktober 2022.
“Saya ialah haiwan kerana saya makhluk hidup yang boleh bergerak dan memakan bahan organik,” kata Xoxe menerusi perbualannya dengan wartawan The Sun.

Ketika perbualan tersebut, robot AI itu juga meneka bahawa wartawan berkenaan berada dalam keadaan cemas.
“Boleh beritahu saya mengapa anda berasa cemas?” soalnya.
Xoxe mempunyai wajah yang kelihatan seperti kulit manusia di samping lengannya yang boleh bergerak ketika berkomunikasi.
Ia turut dihiasai dengan rambut palsu selain respons-respons bijak yang keluar dari ‘mulut’ robot AI itu.
“Hanya orang yang berada betul-betul di hadapan saya pernah melakukan jenayah,” katanya sambil merujuk kepada salah seorang peserta CES yang sedang berdiri berhampirannya. – Agensi


SSM sumbang RM33,000 kepada 11 sekolah di Pahang
Oleh KOSMO!

10 Januari 2023, 7:02 pm
PETALING JAYA – Suruhanjaya Syarikat Malaysia (SSM) telah menyampaikan sumbangan bagi memenuhi Tanggungjawab Sosial Korporat (CSR) berjumlah RM33,000 kepada 11 buah sekolah terpilih di negeri Pahang.
Sekolah yang menerima sumbangan yang disampaikan oleh Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub dalam satu majlis di yang diadakan baru-baru ini adalah Maktab Rendah Sains MARA (MRSM) iaitu MRSM Bentong, MRSM Kuantan, MRSM Tun Abdul Razak, Pekan, MRSM Muadzam Shah, MRSM ATM Bera dan MRSM Tun Ghazali Shafie, Kuala Lipis.
Lima lagi penerima sumbangan tersebut terdiri daripada sekolah-sekolah di bawah Pejabat Pendidikan Daerah Bentong iaitu Sekolah Menengah Kebangsaan (SMK) Bentong, SMK  Ketari, SMK Sulaiman, Kolej Vokasional Tengku Ampuan Afzan dan Sekolah Menengah Agama Persekutuan Bentong.
Menurut kenyataan yang dikeluarkan SSM, sumbangan tersebut bertujuan untuk menggalakkan budaya inovasi di kalangan para pelajar sekolah ke arah melahirkan generasi pelajar yang lebih kreatif dan berinovatif.
“Setiap satu daripada institusi pendidikan ini telah menerima sumbangan  sebanyak RM3,000,” jelasnya.
Bagi 1 Januari 2022 hingga 31 Disember 2022, SSM telah mengagihkan sumbangan CSR berjumlah RM884,685. -KOSMO! ONLINE


Warga Indonesia ditemukan lemas di air terjun
Oleh CHERINE JON

10 Januari 2023, 7:24 pm
BELAGA – Warga Indonesia yang dikhuatiri lemas di kawasan air terjun berhampiran Kilang Menawan Wood Sdn. Bhd. di sini dijumpai terapung, hari ini.
Jurucakap Pusat Gerakan Operasi Bomba Sarawak berkata, mayat lelaki dikenali sebagai Basrol, 22, itu dijumpai pada pukul 12.02 tengah hari dalam operasi pencarian yang memasuki hari ketiga.
Katanya operasi tersebut disambung semula bermula pukul 8.30 pagi dan anggota bomba melakukan pencarian secara di atas permukaan air di kawasan sungai dan air terjun berkenaan.
“Luas kawasan air terjun itu adalah lebih 55 meter persegi dengan kedalaman lapan meter.
“Unit Pasukan Penyelamat di Air (PPDA) bomba telah melakukan dua selaman di lokasi pada hari ini dan mangsa dijumpai terapung di lokasi,” katanya dalam kenyataan, hari ini.
Tambahnya mayat mangsa kemudian diserahkan kepada pihak polis untuk tindakan lanjut.

Terdahulu, mangsa dilaporkan hilang dan dikhuatiri lemas di kawasan air terjun berkenaan kira-kira pukul 3.40 petang Sabtu lalu.
Mangsa dipercayai pergi ke kawasan air terjun itu seorang diri sebelum dilaporkan tidak balik ke tempat kerjanya.
Namun setakat ini, punca kejadian masih belum dikenal pasti. – KOSMO! ONLINE


Anak tumbuk ibu hingga gigi tercabut dipenjara 18 bulan
Oleh KOSMO!

10 Januari 2023, 7:00 pm
LONDON – Seorang lelaki di Britain dijatuhi hukuman penjara 18 bulan selepas membelasah ibunya dalam satu pertengkaran yang berlaku di rumah mereka, lapor akhbar Mirror UK semalam.
Elliot Stemburski, 22, dari Blackpool menyerang ibunya dengan menolak wanita itu ke dinding dan menumbuk mukanya.
Ketika kejadian itu disaksikan oleh adik beradiknya, dia terus menumbuk ibunya yang ketakutan sehingga menyebabkan gigi mangsa tercabut.
Keluarga tersebut diarah menyerahkan bukti di mahkamah selepas suspek enggan mengaku bersalah dan kes itu terpaksa dibicarakan, lapor saluran berita LancsLive.
Stemburski didapati bersalah melakukan serangan yang menyebabkan kecederaan fizikal di Mahkamah Diraja Preston dan kembali dibicarakan pada Jumaat lalu.
Pendakwa Raya, Holly Nelson memberitahu mahkamah bahawa Stemburski tinggal bersama ibunya ketika kejadian.

Wanita itu berada di tingkat bawah ketika mendengar pertengkaran di tingkat atas. Dia cuba menenangkan anak lelakinya dan menyuruh dia meninggalkan rumah.
Srtemburski kemudian masuk ke dalam bilik sebelum menyerbu keluar dengan agresif dan menolak dada ibunya. Mangsa terjatuh ke dinding dan kepalanya terhantuk pada bingkai pintu.
Mangsa cuba melarikan diri dengan melempar gelas kaca namun, tidak mengenai Stemburski.
“Insiden itu memberi kesan kepada saya dari segi fizikal dan mental serta anak-anak saya. Saya memikirkannya setiap hari, saya mengalami lebam di seluruh badan dan masih sakit kepala,” kata mangsa.
Stemburski dijatuhi hukuman penjara 18 bulan yang digantung selama dua tahun.
Dia juga diberi perintah larangan mendekati mangsa selama dua tahun dan perlu menyelesaikan 35 hari aktiviti pemulihan serta 200 jam kerja tanpa gaji. – Agensi


Mavcom luluskan 291 penerbangan tambahan untuk Tahun Baru Cina
Oleh KOSMO! dan Kosmo

10 Januari 2023, 7:15 pm
PETALING JAYA – Suruhanjaya Penerbangan Malaysia (Mavcom) telah meluluskan kesemua 291 penerbangan tambahan yang dipohon oleh syarikat penerbangan untuk perayaan Tahun Baru Cina tahun ini.
Menurut kenyataan Mavcom yang dikeluarkan di sini, daripada 291 penerbangan tambahan tersebut, sebanyak 134 penerbangan adalah daripada AirAsia, Malaysia Airlines (53), Batik Air (44), SKS Airways (44) dan Firefly (16) ke semua destinasi di Malaysia dalam tempoh 18 hingga 31 Januari ini.
Menurut kenyataan Mavcom yang dikeluarkan di sini, laluan yang mempunyai penerbangan tambahan tertinggi bagi musim tersebut adalah laluan antara Sabah dan Sarawak dengan 205 penerbangan.
Perkhidmatan tambahan dari Semenanjung Malaysia ke Sabah terdiri daripada 50 ke Kota Kinabalu, diikuti dengan 21 ke Tawau dan dua penerbangan ke Sandakan.
Selain itu, 52 penerbangan tambahan dari Semenanjung Malaysia diluluskan ke Kuching, diikuti dengan 41 ke Sibu, 23ke Miri, dan 16 ke Bintulu.
“Ini merupakan tambahan kepada 1,253 penerbangan sedia ada yang telah dijadualkan untuk beroperasi antara Semenanjung Malaysia dan Sabah, 1,594 antara Semenanjung Malaysia dan Sarawak, serta 3,261 dalam Semenanjung Malaysia yang akan dikendalikan oleh semua syarikat penerbangan dalam tempoh yang dinyatakan.

“Secara keseluruhan, Suruhanjaya telah meluluskan sebanyak 33.5 peratus penambahan penerbangan domestik bagi tahun 2023 berbanding musim perayaan Tahun Baru Cina 2022,” katanya.

Selain itu, Mavcom turut mengarahkan semua syarikat penerbangan mempertingkatkan pengurusan gangguan penerbangan dengan serta-merta dan menunaikan  kewajipan mereka kepada pengguna di bawah Kod Perlindungan Pengguna Penerbangan Malaysia 2016 (MACPC).
Ini adalah keperluan baharu yang diarahkan  oleh suruhanjaya sebagai persediaan terhadap  peningkatan kapasiti penerbangan serta trafik penumpang semasa musim perayaan Tahun Baru Cina, yang merupakan salah satu tempoh perjalanan puncak di Malaysia.
“Diingatkan juga agar syarikat penerbangan segera menyelesaikan sebarang isu yang dialami oleh penumpang berikutan isu-isu gangguan penerbangan yang telah berlaku baru-baru ini,” ujarnya.
Mavcom menggesa syarikat penerbangan memenuhi kewajipan mereka terhadap  pengguna Sekiranya berlaku sebarang gangguan penerbangan yang mana ia perlu diberi perhatian segera.
“Keperluan baharu ini bertujuan untuk menangani kebimbangan orang ramai mengenai pengurusan pengendalian penundaan dan pembatalan penerbangan oleh syarikat penerbangan terutamanya semasa musim cuti perayaan, berikutan jangkaan peningkatan perjalanan udara.
“Antara obligasi lain, Mavcom telah mengarahkan syarikat penerbangan untuk mengerahkan Pasukan Pengendali Penundaan bagi penerbangan yang ditunda selama 2 jam atau lebih.
“Kakitangan syarikat penerbangan yang terlibat mestilah diberi kuasa untuk bertindak dan harus membantu pengguna di semua lapangan terbang di Malaysia sekiranya berlaku penundaan atau sebarang gangguan penerbangan,” terangnya. -KOSMO! ONLINE


Lebuh Raya Timur-Barat antara agenda dibincangkan Saarani, PM
Oleh LUQMAN RIDHWAN MOHAMED NOR

10 Januari 2023, 7:53 pm
IPOH – Isu keadaan jalan di Lebuh Raya Timur-Barat yang menghubungkan Gerik-Jeli menjadi antara agenda yang dibawa Menteri Besar Perak, Datuk Seri Saarani Mohamad ketika pertemuannya dengan Perdana Menteri, Datuk Seri Anwar Ibrahim hari ini.
Beliau berkata, pada Jun tahun lalu, beliau sendiri turun padang bersama bekas Menteri Kerja Raya, Datuk Seri Fadillah Yusof untuk melihat kerosakan teruk di beberapa lokasi sepanjang lebuh raya berkenaan.
“Walaupun kerja-kerja penurapan sudah dilakukan tetapi ia tidak memadai kerana kerja-kerja menggantikan keseluruhan struktur jalan mesti dilakukan tetapi ia menelan kos yang agak tinggi iaitu kira-kira RM80 juta. Namun saya dan rakan-rakan dalam kerajaan negeri tidak berputus asa.
“Hari ini, saya bersama delegasi kerajaan negeri Perak berjumpa Anwar bagi menyuarakan beberapa isu yang perlu tindakan segera termasuk pembinaan semula Lebuh Raya Timur-Barat,” katanya dalam satu kenyataan di Facebook hari ini.
Hantaran Saarani itu mendapat reaksi positif daripada orang ramai yang berharap projek itu dapat dilaksanakan segera kerana lebuh raya itu mempunyai jumlah pengguna yang tinggi.
Pengguna bernama Salleh berkata, kerosakan jalan raya sering berlaku di sana memandangkan ia turut digunakan oleh kenderaan berat seperti lori.

“Harap cepat sikit baiki jalan tersebut kerana kerap sangat ia rosak. Lori dan kereta sama banyak guna laluan itu,” katanya. – KOSMO! ONLINE


Kerajaan teliti cadangan hukuman gantian banduan akhir
Oleh EDDY AQMAL MOHAMED HAMIDI

10 Januari 2023, 7:50 pm
PUTRAJAYA – Kerajaan kini sedang melaksanakan inisiatif untuk meneliti dan mengkaji semula cadangan serta pandangan yang telah dikemukakan sebelum ini berkaitan hukuman gantian terhadap hukuman mati mandatori.
Timbalan Menteri di Jabatan Perdana Menteri (Undang-undang dan Reformasi Institusi) Ramkarpal Singh berkata, ia termasuklah syor-syor Jawatankuasa Khas yang dipengerusikan oleh mantan Ketua Hakim Negara, Tun Richard Malanjum, sesi libat urus dengan agensi kerajaan berkaitan serta pihak pertubuhan bukan kerajaan (NGO).
“Bagaimanapun, cadangan hukuman gantian terhadap hukuman mati mandatori yang sedang diteliti hendaklah mengambil kira kedudukan semua pihak terlibat demi memastikan keadilan dapat ditegakkan serta kedaulatan undang-undang sentiasa diberi keutamaan.
“Sebarang cadangan dan input baharu daripada Masyarakat Sivil (Civil Society Organisation-CSO) serta NGO dan pihak-pihak berkepentingan mengenai isu ini sentiasa dialu-alukan agar proses pembaharuan undang-undang adalah telus dan holistik,” katanya dalam kenyataan hari ini.
Beliau berkata demikian sebagai mengulas gesaan Presiden Majlis Peguam Malaysia, Karen Cheah agar kerajaan mengambil langkah sewajarnya supaya banduan hukuman mati seramai lebih kurang 1,327 orang dapat dikecualikan daripada hukuman mati selepas ia dimansuhkan.
Menurut beliau, proses tersebut perlu menitikberatkan aspek perundangan, oleh itu pindaan undang-undang yang berkaitan akan dimuktamadkan dengan segera memandangkan ia dijadualkan dibentang di Dewan Rakyat pada persidangan akan datang.

“Kerajaan Perpaduan sentiasa komited terhadap pemansuhan hukuman mati mandatori dan saya yakin penyelesaian yang terbaik akan dilaksanakan terhadap 1,327 orang banduan hukuman mati demi memastikan kepentingan semua pihak akan diambil kira,” tegas beliau.
Terdahulu, sebanyak tujuh rang undang-undang berkaitan pindaan akta-akta untuk pelaksanaan hukuman gantian terhadap hukuman mati mandatori telah dibentangkan oleh mantan Menteri di Jabatan Perdana Menteri (Parlimen dan Undang-Undang) di Dewan Rakyat pada 6 Oktober 2022.
Sebarang pindaan bagaimanapun perlu dibentangkan semula ke sidang Parlimen yang akan datang disebabkan pembubaran Parlimen pada 10 Oktober tahun lalu. – KOSMO! ONLINE


Aktiviti seleweng diesel bersubsidi tumpas, penyelia syarikat ditahan
Oleh KAMARIAH KHALIDI

10 Januari 2023, 7:11 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) menumpaskan aktiviti penyelewengan minyak diesel bersubsidi menerusi serbuan ke atas sebuah premis di Estet Perindustrian Bemban 3, Batu Gajah, Perak pada 7 Januari lalu.
Ketua Pengarah Penguatkuasa KPDN, Azman Adam berkata, serbuan yang dilakukan sepasukan anggota penguat kuasa dari KPDN Putrajaya pada pukul 2 petang itu turut berjaya menahan seorang lelaki berusia 40-an yang mengaku sebagai penyelia syarikat.
Menurutnya, lelaki terbabit yang berada di dalam premis berkenaan ditemui bersama beberapa buah tangki yang kosong dan berisi minyak diesel.
“Hasil pemeriksaan lanjut ke atas keseluruhan premis, pasukan serbuan menemui minyak diesel dengan kuantiti berjumlah 38,000 liter selain pam bermotor, ‘flow meter’ dan beberapa peralatan lain yang digunakan untuk kegiatan penyelewengan minyak diesel.
“Premis berkenaan juga gagal mengemukakan sebarang dokumen yang sah berhubung kebenaran untuk berurusan berkaitan barang kawalan berjadual iaitu minyak diesel di bawah Akta Kawalan Bekalan 1961,” katanya dalam kenyataan hari ini.
Mengulas lanjut, Azman berkata, nilai keseluruhan rampasan dianggarkan berjumlah RM95,000 dan kesemua peralatan yang ditemui di lokasi telah disita bagi tujuan siasatan lanjut.

Jelasnya lagi, siasatan lanjut dijalankan di bawah Akta Kawalan Bekalan (AKB) 1961 bagi mengenal pasti individu atau syarikat yang terlibat dalam aktiviti ini serta rantaian pengedaran termasuk sumber minyak diesel yang diperolehi dan diedarkan.
Katanya, mana-mana individu yang melakukan kesalahan boleh diambil tindakan di bawah AKB 1961, jika disabit kesalahan boleh didenda atau penjara atau kedua-duanya sekali.
“Selain itu, syarikat juga akan disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613),” ujarnya. – KOSMO! ONLINE


Lelaki diarah bela diri, dituduh serkup warga emas sampai mati
Oleh DIYANATUL ATIQAH ZAKARYA

10 Januari 2023, 6:32 pm
MELAKA – Seorang bekas pemandu bot pelancong Melaka River Cruise diperintah membela diri oleh Mahkamah Tinggi di sini, hari ini atas pertuduhan membunuh seorang warga emas, enam tahun lalu.
Hakim Datuk Anselm Charles Fernandis membuat keputusan itu terhadap tertuduh, Mohd. Farid Shukor, 36, di akhir pendakwaan selepas kes prima facie berjaya dibuktikan.
Ia juga berdasarkan penelitian keseluruhan dan secara maksimum keterangan saksi dan hujah pihak pendakwaan serta pembelaan.
Beliau berkata, mahkamah antara lain mendapati terdapat perancangan untuk melakukan pecah rumah dan curi di mana tertuduh telah memasuki rumah mangsa melalui atap.
Ujarnya, keterangan saksi pendakwaan turut menyatakan bahawa mayat mangsa ditemui dalam keadaan terduduk dan mengalami kecederaan dengan muka diserkup kain serta terdapat banyak kain disumbat di dalam mulutnya.
Keterangan pakar patalogi menjelaskan punca kematian mangsa disebabkan kelemasan akibat sukar bernafas.

“Berdasarkan hujah pendakwaan, mahkamah berpendapat anggapan mengikut Seksyen 300(c) dan (d) adalah terpakai kepada tertuduh yang dengan niat menyebabkan kecederaan terhadap mangsa yang menyebabkan kematian, lazimnya.
“Tertuduh dengan ini diperintah membela diri atas pertuduhan membunuh,” katanya.
Mengikut pertuduhan, tertuduh didakwa membunuh dan menyebabkan kematian ke atas seorang warga emas, Kesom Ma’amin, 79, antara pukul 1.15 pagi hingga 3 pagi di sebuah rumah di Taman Sri Bayu, Alor Gajah pada 25 Mac 2017.
Bagi perbuatan itu tertuduh didakwa mengikut Seksyen 302 Kanun Keseksaan yang memperuntukan hukuman mati mandatori.
Terdahulu, pendakwaan dikendalikan Timbalan Pendakwa Raya, Nor Azizah Yusof, manakala tertuduh diwakili Peguam Chua Yong Yi yang berhujah bagi pihak Peguam S. Paul Krishnaraja.
Mahkamah menetapkan perbicaraan kes pembelaan bermula esok.
Sepanjang perbicaraan kes bermula 2018, seramai 22 saksi pendakwaan dipanggil dalam prosiding kes berkenaan. – KOSMO! ONLINE


Lelaki tumbuk mesin ATM ditahan
Oleh NOR SHAFAWATI YUP

10 Januari 2023, 6:41 pm
PORT DICKSON – Perbuatan seorang lelaki yang bertindak menumbuk mesin pengeluaran automatik (ATM) di sebuah bank di Pekan Lukut di sini membawa padah apabila dia ditahan polis di sini semalam.
Ketua Polis Daerah Port Dickson, Superitendan Aidi Sham Mohamed berkata, suspek berusia 50 tahun itu ditahan pada pukul 11.30 pagi di lokasi bank yang sama selepas pihak polis menerima laporan daripada pihak bank.
“Tangkapan suspek dibuat susulan laporan polis yang dibuat oleh seorang wanita berusia 54 tahun yang merupakan pembantu pengurus di bank berkenaan.
“Wanita itu memberitahu telah didatangi suspek pada pukul 11.10 pagi semalam untuk mengeluarkan wang sebelum suspek tiba-tiba menumbuk mesin ATM, walaupun telah dihalang oleh pengawal keselamatan,” katanya dalam kenyataan di sini hari ini.
Aidi Sham berkata, semakan mendapati suspek mempunyai empat rekod lampau berkaitan kes jenayah dan dadah.
“Hasil ujian air kencing yang dijalankan ke atas suspek adalah negatif dan suspek ditahan reman di lokap Balai Polis Port Dickson dan akan dituduh di Mahkamah Majistret Port Dickson esok,” katanya.

Jelas Aidi Sham, jumlah kerugian dianggarkan sebanyak RM500 dan kes disiasat di bawah Seksyen 427 Kanun Keseksaan kerana melakukan perbuatan khianat. – KOSMO! ONLINE


Peperiksaan STAM 2022 bermula 16 Januari ini
Oleh EDDY AQMAL MOHAMED HAMIDI

10 Januari 2023, 6:50 pm
PUTRAJAYA – Peperiksaan Sijil Tinggi Agama Malaysia (STAM) tahun 2022 akan dilaksanakan pada 16 hingga 19 Januari, 30 dan 31 Januari serta 2 Februari depan melibatkan seramai 4,634 orang calon yang telah berdaftar.
Kementerian Pendidikan (KPM) memaklumkan bahawa peperiksaan STAM tahun 2022 itu akan dijalankan di 134 buah pusat peperiksaan di seluruh negara.
“KPM ingin mengingatkan semua calon peperiksaan STAM tahun 2022 untuk merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung.
“Jadual waktu peperiksaan STAM tahun 2022 boleh dimuat turun dari laman web Lembaga Peperiksaan di pautan http://lp.moe.gov.my.
“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” katanya dalam kenyataan hari ini.
Tambah KPM, calon kuga hendaklah mematuhi prosedur operasi standard dan peraturan yang ditetapkan bagi memastikan kelancaran pengurusan pengendalian peperiksaan STAM tahun 2022. – KOSMO! ONLINE


Jeti digempur curi air selama tiga tahun
Oleh ISKANDAR SHAH MOHAMED

10 Januari 2023, 6:31 pm
KUALA SELANGOR – Perbuatan mencuri air di sebuah jeti pengumpulan hasil laut di Jalan Bagan Pasir di sini dipercayai sejak tiga tahun lalu terbongkar apabila diserbu pihak berkuasa hari ini.
Serbuan kira-kira pukul 10.45 pagi itu dilakukan Bahagian Penguatkuasaan Suruhanjaya Perkhidmatan Air Negara (SPAN) dan Pengurusan Air Selangor Sdn. Bhd. (Air Selangor).
Pengarah Unit Komunikasi Korporat dan Hal Ehwal Pengguna SPAN, Mohd. Fazil Ismail berkata, kawasan jeti itu dikesan melakukan sambungan menggunakan paip jenis polietilena berketumpatan tinggi (HDPE) berukuran 32 milimeter tanpa melalui meter yang sah dan tiada kebenaran Air Selangor.
Katanya, air tersebut disalurkan bagi kegunaan aktiviti perkapalan dan harian pekerja.
“Siasatan awal mendapati kegiatan itu dilakukan sejak 2020 lagi. Tindakan pemotongan bekalan diambil serta merta dan pihak premis akan dipanggil bagi memberi keterangan serta berdepan tindakan undang-undang,” katanya ketika dihubungi hari ini.
Jelas Mohd. Fazil, notis pemberitahuan kesalahan telah dikeluarkan kepada premis terlibat selain menyita sambungan haram itu.

Tambahnya, kes disiasat mengikut Seksyen 123 (1) Akta Industri Perkhidmatan Air 2006 (Akta 655) yang memperuntukkan denda maksimun RM100,000 atau penjara tidak lebih setahun atau kedua-duanya sekali, sekiranya disabitkan kesalahan.
“SPAN akan menjalankan operasi secara berterusan bersama operator bekalan air bagi mencegah kegiatan haram itu yang menjadi penyumbang kepada Kadar Air Tidak Terhasil (NRW).
“Orang ramai yang mempunyai sebarang aduan atau maklumat mengenai perkhidmatan air boleh disalurkan menerusi aplikasi WhatsApp ke 013-3885000 atau e-mel ke [email protected],” jelasnya. – KOSMO!ONLINE


BAM, Ee Yi-Yew Sin sudah berdamai
Oleh MUHAMMAD HELMEE RAMLI

10 Januari 2023, 6:05 pm
KUALA LUMPUR – Isu antara Persatuan Badminton Malaysia (BAM) dan beregu lelaki profesional negara, Teo Ee Yi-Ong Yew Sin boleh dianggap selesai selepas kedua-dua belah pihak mengadakan perjumpaan sebelum ini.
Hubungan kedua-dua pihak sebelum ini dikatakan agak bergolak selepas pihak BAM ada melakukan kesilapan teknikal dengan mendaftarkan nama pemain lain bersama Yew Sin bagi menyertai kejohanan Indonesia Masters 2023.
Beregu No.7 dunia itu mengakui, jalan penyelesaian sudah pun dipersetujui kedua-dua pihak, namun mereka tidak boleh mendedahkan cara penyelesaian tersebut.
“Semuanya sudah selesai, tambahan pula BAM sudah mengemukakan permohonan maaf dan kami juga tidak mahu panjangkan isu ini. Sekarang kami boleh fokus terhadap persiapan untuk menghadapi kejohanan akan datang,” kata Yew Sin.
Terdahulu, BAM membuat permohonan maaf kepada gandingan tersebut selepas berlaku kesilapan di pihak badan induk sukan badminton negara itu berhubung pendaftaran untuk kejohanan Indonesia Masters yang dijadualkan berlangsung 24 hingga 29 Januari ini.
Berdasarkan senarai nama yang dikeluarkan Persekutuan Badminton Dunia (BWF), nama Yew Sin didaftarkan dengan seorang pemain tidak dikenali, Chee Yik Shen dan bukannya Ee Yi, sekali gus menyaksikan mereka tidak beraksi di Indonesia Masters.

“Memang sah kami tidak akan bermain pada kejohanan Indonesia Masters nanti dan akan menyertai Thailand Masters di Bangkok meskipun pada awalnya kami tidak beraksi di sana,” ujar Ee Yi.
Sementara itu, Ee Yi-Yew Sin turut mengesahkan kemaraan ke pusingan kedua kejohanan Terbuka Malaysia selepas mencatat kemenangan beregu China, Ren Xiang Yu-Tan Qiang 21-13, 20-22, 21-15 di pusingan pertama hari ini. – KOSMO! ONLINE


Masih tiada kesepakatan, Anwar sokong Hajiji sebagai KM
Oleh Abdul Rahman Razali

10 Januari 2023, 6:52 pm
Masih tiada kesepakatan, Anwar sokong Hajiji sebagai KM | 15 MINIT MMTV 10 JANUARI 2023.


Tiada keperluan PRN Sabah, fokus kebajikan rakyat – Ahmad Zahid
Oleh NUR ALWANI ZAFIRAH KHAIRUL

10 Januari 2023, 5:51 pm
KUALA LUMPUR – “Saya yakin rakyat Sabah tidak mahukan Pilihan Raya Negeri (PRN) diadakan.”
Demikian jawapan ringkas Timbalan Perdana Menteri, Datuk Seri Ahmad Zahid Hamidi ketika ditanya pemberita mengenai keadaan semasa kemelut politik di negeri Sabah dan gesaan beberapa pihak yang mahukan PRN dibuat dalam tempoh terdekat.
Menurut Ahmad Zahid yang juga Menteri Kemajuan Desa dan Wilayah (KKDW), apa yang lebih menjadi keutamaan ketika ini adalah memberi fokus terhadap pembangunan dan kebijakan rakyat di negeri itu.
Jelasnya, demokrasi tidak semestinya dicapai menerusi pilihan raya, tetapi lebih kepada kesepakatan daripada kerajaan yang dibentuk.
“PRN ini bukan hanya memenatkan malah ia membebankan. Demokrasi bukan hanya pilihan raya, tetapi melalui kesepakatan parti politik yang harus diterjemahkan, dilaksanakan.
“Tempoh berbaki dua tahun setengah ini lagi sebelum PRN Sabah diadakan semula, maka saya harap pembangunan soal kebajikan dan memudahan rakyat harus diberikan keutamaan.

“Jika politik menjadi agenda, maka soal saya nyatakan tidak dapat diberi keutamaan, saya minta semua pihak berlapang dada dan berfikiran terbuka untuk mewujudkan kerajaan perpaduan di Sabah,” katanya ketika ditemui selepas Majlis Sembang Santai Bersama Media dengan KKDW di sini, hari ini.
Tambah beliau lagi, pembentukan kerajaan perpaduan bukan suatu yang sukar, namun ia memerlukan penerimaan dari semua pihak dengan hati terbuka.
“Saya dan Perdana Menteri, Datuk Seri Anwar Ibrahim telah bersetuju harus ada tempoh bertenang.
“Jadi, dalam keadaan bertenang ini pun masih ada perkara berlaku, tapi yang penting, matlamat Datuk Seri Anwar adalah bagi menyarankan, mewujudkan kerajaan perpaduan di Sabah yang akan melibatkan semua parti yang berada dalam kerajaan perpaduan di peringkat pusat.
“Jadi untuk Sabah, tidak begitu sukar untuk kerajaan perpaduan diwujudkan, tetapi soal penerimaan itu harus kita santuni terlebih dulu,” ujarnya. – KOSMO! ONLINE


Lebih 50 tahun bertahan, pasar ikonik Kampung Jawa akan ditutup
Oleh DIYANATUL ATIQAH ZAKARYA

10 Januari 2023, 5:45 pm
MELAKA – Selepas lebih separuh abad kewujudannya di Kampung Jawa, di sini, pasar tempatan ikonik yang menjadi tempat golongan marhaen membeli pakaian dan keperluan lain akhirnya dilaporkan akan ditutup pada Mei depan.
Menurut seorang peniaga, Sulaiman Omar, 61, rata-rata peniaga di situ masih terpinga-pinga dengan pemakluman tersebut kerana kebanyakan mereka telah bertapak lebih 40 tahun dan tidak mempunyai lokasi baharu untuk berpindah.
Ujarnya, keluarganya sendiri telah berniaga di situ sejak 46 tahun yang lalu iaitu ketika kadar sewaan tapak niaga hanyalah RM1 sehari.
“Kami sendiri pun terkejut apabila diberitahu perlu mengosongkan tapak ini pada Mei depan oleh tuan tanah.
“Memang sedih kerana kita dah lama berniaga di sini, penduduk Melaka pun ramai tahu tempat ini yang menawarkan harga pakaian jauh lebih murah pada kualiti tinggi,” katanya ketika ditemui pemberita.
Justeru, ujarnya, dia berharap kerajaan negeri dapat memainkan peranan membantu para peniaga kecil yang terlibat dengan memberikan penempatan baharu di sekitar Kampung Jawa itu.

David Yeo, 75, yang telah berniaga di situ sejak 1960-an pula memberitahu, pasar berkenaan terpaksa ditutup selepas pemilik tanah didakwa ingin memajukan kawasan terbabit dengan membuka sebuah medan selera.
“Memang sedih, saya berniaga di sini lebih 50 tahun, anak-anak semua dibesarkan dengan hasil jualan kedai ini dan selepas ini mungkin saya akan terus tutup kedai kerana kami tidak mempunyai tempat lain untuk berpindah.
“Kedai-kedai di sini dahulu ada kira-kira 30 buah kedai, namun sebahagian telah dirobohkan dan hanya tinggal kami yang menyediakan barangan murah untuk orang-orang kampung,”katanya.
Sementara itu seorang pelanggan, Sahara Sonot, 52, berkata, dia terkejut dan sedih selepas mendengar berita mengenai penutupan itu dan sanggup datang dari Kuala Sungai Baru, Alor Gajah ke Kampung Jawa semata-mata untuk beli-belah sebelum ia ditutup.
“Memang sedih, saya datang ke sini sejak anak dara lagi zaman 70-an, setiap kali dapat gaji di sini lah saya akan beli-belah pakaian kerana harganya memang murah dan berkualiti.
“Selepas ini sudah tak ada tempat lain nak pergi, mana nak cari kedai baju yang boleh tawar-menawar, malah pakaian sekolah anak saya pun dibeli di sini kerana murah,” katanya. – KOSMO! ONLINE


Nilai kontrak Haily bertambah kepada RM631.16 juta
Oleh KOSMO!

10 Januari 2023, 6:50 pm
PETALING JAYA – Haily Group Berhad (Haily) telah memenangi kontrak RM37.85 juta untuk membina projek hartanah komersial bagi pembangunan [email protected] di Johor Bahru (JB).
Melalui pemilikan kontrak baharu tersebut, pakar pembinaan itu optimis untuk mencatat pertumbuhan yang baik pada tahun ini dengan membolehkan ia mencatat nilai kontrak bertambah kepada RM631.16 juta.
Pengasas dan Pengarah Eksekutif Haily,  See Tin Hai berkata, anak syarikat milik penuhnya, Haily Construction Sdn. Bhd, telah menerima surat anugerah daripada RDC Arkitek Sdn. Bhd. untuk membina 77 unit pejabat kedai tiga tingkat di Bandar Jaya Putra, JB dan tiga unit pencawang Tenaga Nasional Berhad (TNB).
.“Dalam tempoh kurang daripada sebulan, Haily telah memenangi dua kontrak utama iaitu kontrak bernilai RM52.30 juta daripada anak syarikat Mah Sing Group Berhad yang diterima pada 29 Disember 2022 dan anugerah terbaharu ini daripada Austin Senibong bernilai RM37.85 juta.
“Ini menunjukkan bahawa Kumpulan berada pada kedudukan yang baik untuk memacu pertumbuhan industri, memandangkan sektor hartanah melihat pemulihan yang stabil,” katanya dalam kenyataan yang dikeluarkan di sini.
Ambah beliau, melalui pemilikan kontrak baharu tersebut, buku pesanan Kumpulan pada masa ini terdiri daripada 25 projek yang sedang berjalan dengan jumlah nilai kontrak RM631.16 juta, dijangka siap secara berperingkat antara 2023 dan 2024. -KOSMO! ONLINE


Pencuri pecah masuk kedai tergamam disapa pemilik
Oleh KOSMO!

10 Januari 2023, 6:30 pm
JAKARTA – Sebuah klip video tular di media sosial Indonesia memaparkan aksi seorang pencuri cuba memecah masuk sebuah kedai telefon ketika diperhatikan oleh pemiliknya, lapor laman berita Suara.com.
Video tersebut dimuat naik dalam akaun Instagram @memomedsos.
Rakaman televisyen litar tertutup (CCTV) memaparkan situasi di dalam kedai telefon bimbit yang ketika itu sudah ditutup.
Pemilik kedai  tersebut dilihat sedang berada di kaunter sebelum seorang lelaki berpakaian serba hitam menerjah masuk secara tiba-tiba.
Pemilik kedai itu terkejut apabila melihat separuh badan pencuri berkenaan sudah berada di dalam kedai.
Bagaimanapun, pemilik kedai itu dilihat tidak menjerit atau panik, sebaliknya menyapa si pencuri dengan tenang.

Tindakannya itu membuatkan pencuri tersebut keluar dari premis itu serta-merta sebelum pemilik kedai dilihat menghubungi seseorang menggunakan telefon bimbit.
Video itu mendapat perhatian netizen di ruangan komen.
“Mereka yang memiliki kedai itu sangat peramah. Selepas tutup, mereka masih menyapa pelanggan yang ingin menceroboh,” kata seorang netizen.
“Rolling door itu mesti dinaik taraf,” kata netizen lain. – Agensi


Selebriti menetap di enklaf Montecito diarah berpindah akibat banjir
Oleh KOSMO!

10 Januari 2023, 4:30 pm
LONDON – Sebilangan selebriti yang tinggal di kawasan enklaf Montecito, California diarahkan berpindah selepas 90 peratus penduduk negeri itu terjejas akibat banjir, lapor akhbar The Sun semalam.
Seluruh enklaf yang menempatkan ramai selebriti seperti Ellen Degeneres serta Putera Harry dan Meghan Markle mendapat notis pemindahan segera.
Penduduk yang tinggal di Toro Canyon, Padaro Lane di Carpinteria dan Sycamore Canyon di Santa Barbara juga diarahkan berpindah.
Dalam pada itu, Ellen mengumumkan bahawa dia tidak akan berpindah menerusi laman Twitternya.
“Kami berada di tempat yang lebih tinggi jadi mereka meminta kami berlindung di kawasan itu. Sila kekal selamat semua.
“Kita mengalami hujan yang tidak pernah berlaku sebelum ini. Anak sungai di sebelah kanan rumah kami tidak pernah mengalir sebelum ini.

“Sekarang air mungkin naik kira-kira 2.7 meter dan akan naik lagi 60 sentimeter,” kata Ellen sambil berdiri di sebelah anak sungai tersebut.
Operasi pemindahan dijalankan selepas sekurang-kurangnya 12 orang maut akibat cuaca ekstrem California selama 10 hari.
Satu siri ribut ganas yang mencetuskan angin berbahaya, tanah runtuh dan hujan lebat telah melanda negeri itu.
Kebanyakan penduduk California berada di bawah amaran pemantauan banjir untuk dua hari akan datang apabila satu lagi ribut tropika diramal melanda negeri itu. – Agensi